text:
GATIMATARE 71
Ijambo rya Gatimatare rikurikiwe n'irya Sasabugari. Nawe ashyigikiye igitekerezo cya Kirimumuziki ko abahungu bafata umwanya uhagije bakanononsora umushinga bafitiye igihugu. Arasanga iminsi munani gusa bamaranye ari igihe gito, kuko iyi mihigo yabazanye ihimbaje. Arakomeje ati : bahungu mwe, dufate indi minsi nk'iyo tumaze tugere ku ngingo, tuzatahe dufite umushinga uhamye. Nibwo babajije Padiri niba yabongerera iminsi y'icumbi, nawe ababera umubyeyi yishingira icumbi ryabo kugeza batashye.
Haba hahagurutse Tubane nawe ati : "Ntacyatunanira duhuje imihigo bagabo ba mama ! Ubwo nta kibazo cy'icumbi tugifite rero, tumenyeshe ab'iwacu ko tutagitahutse uyu munsi, hanyuma twige uko ibintu byose bizagenda, dukore igenamigambi twihe n'ingengabihe nta kwirebera mu mazi, nidusanga tutabishoboye kandi tubishingukemo tutibeshye ngo tubeshye rubanda." Ni uko iryo joro Gatimatare, Songa na Roots biyemeza kurara batekereza ku ngingo zigomba kwigwa ngo begeranye ibitekerezo. Nibwo rero bukeye abahungu bakora akanama kemeza umurongo w'ibyigwa, hanyuma bakoranya intumwa za Yezu bajya mu mihigo. Erega ababili bajya inama baruta ijana rirasana.
(biracyaza)
GATIMATARE 72
Abahungu bamaze guterana, Roots afata ijambo bwa mbere aravuga ati : "twese twaraye twumvise igisobanuro cy'umushinga n'inyito yawo. Birakenewe cyane noneho ko tumenya abazawushyigikira abo ari bo, tukamenya neza imitwe n'amaboko tuzitabaza, tugashushanya gahunda yose tukamenya ibikenewe, buri kantu kose kagasobanuka. Twasanze rero dukwiye gukusanya ibibazo n'ibitekerezo byose dufite kugirango iyo Sibo igomba gutsinsura Agatsiko izitabirwe na rubanda rwose kandi izagire umulili udakomwa imbere koko. Nibwo rero abahungu bafashe ijambo umwe umwe.
Kirikiri agize ati : - abantu tuzarya akara ngo binjire muli iyo Sibo ni ba nde mbere na mbere ? - Ese ninde uzakoma imbarutso ngo ISIBO-NDUMUNTU ikorerane koko nka serwakira ku mpeshyi ? - Ese abo tuzaralikira iyo Sibo, tuzabageraho dute, tuzabagezwaho na nde ? - Ese abongabo tuzabagezaho ubuhe butumwa ? - Ese gahunda yo kubagezaho ubutumwa tuzayikora gute kugirango Agatsiko na ba mpemuke-ndamuke bagasagasiye batarabukwa bakaturimarima tutaranatera umutaru ? - Ese Abarayarwanda ko bakomeje kutuba hafi twakwizera dute ko umushinga bazawibonamo bakadushyigikira aho kutubona nk'abiyahuzi cyangwa abashinyaguzi... ?
(biracyaza)
GATIMATARE 73
Nibwo Tam-tam agize ati : "Abanjye mwe, ibyo twakora byose, iyi mihigo yacu ntacyo izageraho tudashoboye guhagurutsa abanyarwanda bababaye. Ikihutirwa rero gisumba ibindi, ni ugukangura rubanda rusinziriye, rubanda rwarangije guheba no kwiheba, bakamenya ko bakigira uburenganzira ntayegayezwa nk'abanyarwanda kandi nk'ibiremwa by'Imana. Tugomba rero gutekereza ku butumwa bwiza abanyarwanda bose bashegeshwe baziyumvamo. Ibi biradusaba kumenya neza uko abanyarwanda babayeho n'ibicumuro by'indengakamere byakorewe abahutu, abatutsi n'abatwa hirya no hino mu gihugu."
Arakomeza ati : "Ese twakebura dute ingabo zirinze agatsiko n'abo bose birahira umunyagitugu wabubatse akabakamira, kugirango umunsi wo kwibohora nugera aho gutambamira rubanda bazashyigikire urugamba rw'impinduka ? Kuva ubu kugeza kuli uwo munsi w'amahindura se, ni ibihe bikorwa byatuma abato b'i Rwanda, cyane cyane abanyeshuli, batwegera bagacyera imihigo yo gusesa agatsiko ? Mbese twakora iki, twakwifata dute, cyangwa abadushyigikiye twabasaba gukora iki, agatsiko karamutse gatanze amabwiriza yo kudusukaho umuliro ? Ese haba hari ukuntu twatsinda urugamba rw'impinduka tugahanagura amalira abanyarwanda tutagombye kwitegeza imikaka y'intare ?"
(biracyaza)
GATIMATARE 74
Nguyu rero Padiri Rutura niwe ufashe ijambo. Ashimiye byimazeyo intumwa za Yezu zatanze ibibazo n'ibitekerezo, abihanangirije ko ntawe ugomba kuzaniganwa ijambo, ko gutanga igitekerezo no kujya impaka mu bwisanzure ari umuco mwiza bagomba kuzakomeraho igihe cyose bakawutoza n'abanyarwanda bose, kuko ari ipfundo ryo kumenya bikaba kandi intambwe y'ibikorwa bizima n'intsinzi. Arasanga ibibazo byabajijwe byose bifite ishingiro bikaba bigomba gutekerezwaho bikagibwaho impaka zubaka ku buryo bose babyumva kimwe.
Hejuru y'ibyabajijwe aliko, Rutuku Rutura nawe afite icyo yongeraho. Niko kugira ati : "Ese ye, bibaye mahire rubanda ikabumva igahaguruka, n'ingabo zikitandukanya n'uriya munyagitugu, ibiriho mwabisimbuza iki ? Muramenye muramenye, u Rwanda ruraye nze byaba bibi cyane ! Mukwiye rero kuralika impuguke z'u Rwanda n'impirimbanyi z'amahoro na demokarasi, nibo muzafatanya guhigura u Rwanda. Mukababwira rero bakicara bavuguta umuti uzaca burundu ubwibone n'urugomo, umuti uzomora ibikomere abanyarwanda batewe n'agatsiko, ku buryo umunsi umunyagitugu yatsikiye agahirimana n'abidishyi be, bazamulikira rubanda umushinga ubereye u Rwanda."
Arahagurutse rero Gatimatare-agatara-kanyenyeretsa-mu-mwijima...
(biracyaza)
GATIMATARE 75
Ati : "Bavandimwe, basangirangendo, ndababonye ndabamenya muli amasonga adasumbwa, muragahora mwunze ubumwe nk'ifu iseye ! Kuko nidushyira hamwe nta kizatunanira, nta n'uzatuvogera : rubanda izatwibonamo n'umuntu mu ndorerwamo, naho Imana izaduhagarara hagati itugende imbere. Iyi mihigo yacu iteye ubwuzu, n'Abakurambere aho bicaye barizihiwe rwose. Icy'ibanze cyavuzwe : ni ugukangura abanyarwanda bakamenya neza ko ibya rubanda rw'umwami ari impitagihe, bakazirikana ahubwo ko ubu ari rubanda rw'Imana rufite uburenganzira butirengagizwa kandi butayegayezwa.
Nimukataze muli iyo mihigo rero, nimukomeze ibyiza byo bigira umuzi, naho ibibi birabora bikayoyokana na bene byo. Ntimukangwe n'amabi y'uriya munyagitugu, nawe ni igitonyanga cy'intanga : serwakira y'amateka izamuhuha atumuke nk'akababi ko ku mpeshyi. Ahubwo iyo rubanda aharanira kugira umukumbi w'intama izasasa inzobe ijore ibyo yakoze kandi imukanire urumukwiye. Nibakomeze ikinyoma n'iyozabwonko, twe dukataze urugamba rw'ukuli, ubujijuke n'ubukangurambaga. Nibasagasire bahishahisha irondakoko n'ubuhonyozi byabaye amahame-remezo y'ingoma yabo, twe ntituzahwema kugomera abagome, gushishira abeza, gusakaza umuco w'ubudahangarwa bwa muntu no gushishikariza rubanda ubuntu bwa Kanyarwanda ka Gihanga." Amashyi ngo kaci kaci...
(biracyaza)
GATIMATARE 76
Nibwo rero abagereye ku mushinga nyirizina. Agakwerere-ka-Mararo yishimiye byimazeyo ibyitegererezo bahawe na Padiri Rutura : igitabo cya Gene Sharp na sinema zombi iya Gandhi n'iya Mandela. Arasanga ibyo byitegererezo birimo ubukungu buhanitse, ko bigomba kubafasha gutyaza ubwonko bakunguka inama n'uburyo bashobora kwesa imihigo bihaye. Agize ati : "Bagaragu n'Imana, ubwo twiyemeje kumarana indi minsi aha hantu hatagatifu, kandi uyu mubyeyi Rutura akaba abaye umwe muli twe, nimureke twegere aya mafunguro ya roho aduhaye, tuyavomemo inama n'ubuhinga bushya buza bwunganira imyumvire n'ijabo dusanganywe. Munyemerere aliko kuli ibi byitegererezo nongereho ikigira kane : Bibiliya." Abahungu bashimye cyane iyo nama yo kwiga.
Erega n'ubundi ngo utazi ubwenge ashima ubwe ! Nibwo rero Gatimatare asabye bagenzi be kwigabanyamo amatsinda ane : itsinda limwe ry'abantu bane ligomba kureba inshuro nyinshi zishoboka sinema ya Gandhi, irindi tsinda ry'abantu bane rigomba kureba inshuro nyinshi zishoboka sinema ya Mandela, itsinda ry'abantu babili rigomba gusoma Bibiliya n'itsinda ry'abantu babili aribo Gatimatare ubwe na Padiri Rutura rigomba gusoma igitabo cya Gene Sharp. Basezeranye ko iminsi ibili ya nyuma mbere yo gutandukana bazashyira hamwe ibitekerezo bishya bungutse muli iryo shuli rishya bagiyemo.
(biracyaza)
GATIMATARE 77
Ngaba rero abahungu bazima basakiranye n'umukoro wo gucengera amateka, imyumvire n'imigenzo bya Gandhi na Mandela, reka reka si ijoro si umutaga, no kuvugana ntibavugana ahubwo. Bafite ikayi n'ikalamu, buri wese arandika igitekerezo gishya. Gatimatare nawe reka ni ibicika yifungiranye mu cyumba, ari mu gitabo cy'impuguke Gene Sharp, aratora amira nk'inkoko inywa amazi !
Aliko akabuye-gatyaza-ubwenge afite umugenzo utangaje yita "kugenderera Abakurambere" : kare kare buri gitondo arabyuka agasohoka bucece, akamara umwanya munini agenda, nta n'umwe uzi iyo yerekeje, nyuma bakabona agarutse yishimye. Akabwira abandi ngo "Abakurambere barabatashya bahungu mwe !", ni uko bakamuha urw'amenyo ! Bamubaza akavuga ko iyo agenda mu gitondo aba aganira n'Abakurambere, ko uwo mwitozo ari nko gusoma igitabo cyiza.
Icyumweru abana biyongeye ga nacyo kirarangiye, hasigaye gusa ya minsi ibili bagomba guhuriza hamwe ibitekerezo bishya. Ngaba rero barakoranye, barashyikiranye, kandi muli iyi minsi y'ityaza-bwonko bungutse byinshi !
(biracyaza)
GATIMATARE 78
Arahagurutse rero Sasabugari, niwe muvugizi w'itsinda ryakoze kuli Bibiliya. Abanje kwihanangiriza bagenzi be ati : "Bahungu mwe, mumenye neza kandi muzabwire abandi ko ibyigwa byose, ubuhanga bwa cyera n'ubw'ubu, igisubizo ku bibazo byose twibaza, igisobanuro ku mayobera azwi n'atamenywe, impamvu y'ibyiza n'ibyago biranga iyi si, ibyo byose biri muli Bibiliya-igitabo-cy'ibitabo...
Ubabaye rero ugeze ku buce nk'imbagwa nasome cyangwa asomerwe Bibiliya, igisobanuro cy'akababaro ke azagisangamo kandi yo yonyine izamuhoza niba arira aririshe ijisho rimwe irindi ryihagarareho, niba ari upfa kandi arwakire neza yigendere butore. Azamenya inkuru ya Yobu wahanutse mu gacu k'ubutunzi n'umunezero akagwa mu nyenga y'ibigeragezo byo hanyuma, kandi ubukana bwa nyamunsi ntibumutandukanye n'Imana ye.
Uwishimye wageze i Gorora nawe naturure ashyire ubwenge ku gihe. Nasome cyangwa asomerwe Bibiliya, igisobanuro cy'ibyishimo nyakuri azagisangamo, kandi yo yonyine izamuhwitura niba aseka asekeshe iryinyo rimwe irindi abe arihishe. Azamenya amateka y'umwami Salomoni watatswe ibirezi agahabwa ubutunzi, ubutegetsi n'ubuhanga aliko ikuzo ntirimubuze gutinya Imana no kwubaha abantu...
Hahagurutse rero Songa, niwe muvugizi w'abarebye sinema ya Mandela...
(biracyaza)
GATIMATARE 79
Dore ahagurukije abandi ati : "Bahungu mwe, duceceke umwanya twunamire Madiba-isata-yasumbye-amahanga." Ni uko abatekerereza amabyiruka n'ibigwi by'iyi ndashyikirwa winjiye kare mu mutwe ANC kandi akayoborana ubwenge n'ubwemarare urugamba rwo kwibohora. Nibwo Gashakabuhake ahiye ubwoba ahagurukira Rubimburirangabo, kugeza ubwo amukatiye burundu amujugunya muli ya mpimba-yo-mu-nyanja Robeni Ayilandi.
Aliko icyo gifungo cy'agahomamunwa Mandela yakibyaje akamaro ! Yakomeje imihigo, yandika buri munsi amateka ye kuva muli 1984, none igitabo yadusigiye "Inzira ndende y'ukwibohora" cyakiriwe n'isi yose nk'umurage uzagenderwaho n'abazakulikira ingoma ibihumbi. Songa yabatekerereje ukuntu Mandela amaze gutsinda, aho kwihorera yakoranyije inama-ngobokagihugu ngo Abera n'Abirabura babwizanye ukuli, bikure amahwa mu nda. Nguko ukwiyunga muli Afurika y'Epfo ! N'igihe cyo kwambikwa ikamba mpuzamahanga Nobeli y'amahoro, Mandela yatangaje ko ataryemera batarimusangije n'uwo bahanganye imyaka Ferederiko Dekererike.
Haje rero Roots, azanye inkuru ya Gandhi...
(biracyaza)
GATIMATARE 80
Nguyu abwiye abandi uburyo iyi sinema yamwubatse koko. Yitegereje urusobe rw'amoko n'imico by'Abahinde, abona neza ko bitari byoroshye kubabumbira hamwe mu mushinga wo kwibohora ingoyi y'abakoloni bakabana mu mahoro, ubumwe n'ubwumvikane. Kuba byaragezweho, ngo sinema yerekana uruhare rw'akagabo k'agashyimbo wanakubitira ubuntu rwose, igihangange Gandhi. Biteye ubwuzu ukuntu iyi ntwali, akoresheje intwaro y'ibitekerezo no gusiba kurya, yashoboye kugamburuza Abongereza.
Roots-umuzi-w'ibyiza rero abwiye abahungu ko Gandhi yari umunyamahoro koko, umuntu udashobora kurakara, utarya akaboga ngo kuko muntu nta burenganzira afite bwo kwica inyamaswa, umuntu kandi udashobora kunanirwa no gucogora. Ubuntu n'ukwicisha bugufi bye bidasanzwe nibyo byacogoje abakoloni kandi bihashya ubukana by'Abahinde benshi bifuzaga kwihorera. Igitangaje ni ukuntu nta bintu Gandhi yigeze atunga, nta byubahiro, nta mwanya mu buyobozi : yayoboye urugamba rw'Abahinde mu kwibohora ari umukene mu bandi bakene. Ukuli n'ukwicisha bugufi byasumbye amahanga, ibikomangoma n'ibihangange. Gandhi kandi yabaye mutarambirwa, kuko urugamba rwe rwamaze imyaka isaga mirongo itanu.
(biracyaza)
GATIMATARE 81
Reka rero abahungu bumve Padiri Rutura, burya irya mukuru riturwa ishashi. Nguyu rero akereye kubanyuriramo ku gitabo cy'impuguke Gene Sharp "Kwibohora igitugu ukagera kuli demokarasi". Ababwiye ko iki gitabo cyasemuwe mu ndimi nyinshi mu mpande zose z'isi, kikaba gisomwa mu bihugu birimo igitugu n'impirimbanyi za demokarasi. Avuze ko inama ziri muli iki gitabo zagendeweho cyane n'abateguye imyivumbagatanyo n'amahindura mu bihugu by'Abarabu, cyane cyane mu Misiri.
Muli iki gitabo Gene Sharp atanga uburyo 198 bwo kwigobotora ingoyi y'igitugu utagombye gufata intwaro, ugahambiriza rukarabankaba wowe utagombye kwiyanduza ibiganza. Ashingiye ku ngero nyinshi n'isesengura yihariye, Gene Sharp aremeza ko nta kamaro gukoresha uburyo umwanzi akurusha, nk'ibirwanisho kandi uzi neza ko umunyagitugu yabirunze. Arahamya kandi ko ntawatsinsura umunyagitugu igihe ingabo zikimwumva n'abidishyi be bamukomeyeho. Ni ngombwa rero kwiga amayeri n'uburyo bwatuma ingabo zitandukanya n'umunyagitugu abaturage nabo bakamutinyuka bakamwigumuraho, nibwo yakwisanga yambaye ubusa ahubwo n'isi ikamubana nto...
(biracyaza)
GATIMATARE 82
Yabateze amatwi rero Gatimatare-agaca-gaciye-bugufi, none dore niwe ufashe ijambo. Yafatanyije na Rutura gusoma igitabo cy'impuguke Gene Sharp, wasanga agiye kumwunganira. Agize ati : "Bahungu mwe, numvise amateka ya Gandhi na Mandela numva kandi n'inyigisho za Gene Sharp... Intambwe twateye n'imihigo ihanitse twesheje iwacu byabaye mu buhanga, ubwitonzi n'ubutwari. Ubwo bwenge buruta intwaro, ukwo kwicisha bugufi kwasumbye ibikomangoma, izo ngabo rwambikanye zikegamira abaturage nk'urwiru n'inzuki, ibyo byagaragaye muli revolisiyo nyarwanda yo muli 1959.
Nkulikije uko umukambwe Nzungize yabimbwiye, cyami na gihake byari bimaze imyaka amagana byarinjiye mu mitwe n'imico y'abanyarwanda ku buryo bumvaga igihugu kitashobora kubaho kidafite umwami. Desikuru y'impirimbanyi ngo ingoma y'Abanyiginya niveho, rwose ku muzo wa mbere rubanda bumvaga ari inzozi ! Ntibwakeye se igahirima kandi nta ntambara ibaye usibye imyivumbagatanyo isanzwe ! Abavuga rero ngo muli 1959 habaye jenoside ni ukwigiza nkana biyibagiza kandi ko barimo bahembera indi miliro.
(biracyaza)
GATIMATARE 83
Nibwo yunzemo ati : "abayoboye revolusiyo nyarwanda nta ntwaro bagiraga, nta mali, nta n'ubuhanga mu bya gisilikare. Gusa bari bashagawe n'imbaga nyamwinshi yarenganye imyaka n'imyaniko, kandi ukuli kuri ku ruhande rwabo. Dukwiye rero kwiga uburyo bwo kumvisha abanyarwanda ko n'ubu impinduka ishoboka kandi nta yindi miborogo ibaye kwa Kanyarwanda. Kuko amaraso yamenetse ahagije. Ingoma y'uriya irimo rushorera ikabamo na ka kamasa kazaca inka, ku buryo dushobora kumutembagaza tutagombye gutakaza abandi bana b'i Rwanda.
Nguyu rero Rutuku Rutura agezwe ahantu n'amagambo ya Gatimatare none amwunganiye agira ati : "erega no mu Burundi, uburyo Sahwanya-Frodebu ya Ndadaye yatsinze mpyina Uprona ya Buyoya ni amashuli ! Muzi ko usibye mitingi nkeya zo mu minsi ya nyuma, ubundi nta biganiro byimbitse n'ugupiganwa mu kwiyamamaza byabaye ? Umuturage yikoreraga akabindi k'inzoga, akagenda avuga ko agiye kuyagira umuvandimwe uri aha n'aha, naho afite ubutumwa bwo kwibohora amushyiriye. Ubwo butumwa bwagiye buhererekanwa urugo ku rundi kugeza ubwo rubanda rwose rumenye neza uwo rugomba kuzatora. Hagati aho amatohoza, amagereranya n'amajanisha byose byahaga Uprona na Buyoya intsinzi idasubirwamo. Ku munsi w'itora nibwo Buyoya n'abambari be bumiwe. Erega haguma ubwenge !
(biracyaza)
GATIMATARE 84
Nyuma y'aya masomo, abahungu bagiye impaka nziza, izi zubaka koko. Babili barashidikanya bavuga ko impinduka itamennye amaraso yashobotse mu Buhinde n'iyo mu Barabu kubera impamvu eshatu z'ibanze iwacu tutujuje : 1. abaturage b'ibyo bihugu bari bajijukiwe n'uburenganzira bwabo basamira hejuru umushinga wo kwibohora n'urusoro ruje aho gukwirwa imishwaro bakataza imbumbe bagana intsinzi 2. ingabo zumvaga neza inshingano zarahiriye ku buryo bigeze mu mahina zarekuye umunyagitugu zitiza umulindi amahindura 3. abanyagitugu b'iyo ntibari inyamaswa.
Ngaba rero abahungu bakomeje gushyikirana, Gatimatare-akabuye-gatyaza-ubwenge afashe umwanya uhagije yereka abashidikanya ko Imana yirirwa ahandi igataha i Rwanda, ko icya ngombwa ari ugutegura neza ubutumwa bazageza ku nzego ndwi zikulikira : rubanda rwa giseseka, urubyiruko, ingabo z'igihugu, impuguke z'u Rwanda, amadini n'imiryango yigenga, abarayarwanda, umunyagitugu ubwe. Barashizwe rero babyumva kimwe bose. Mama we ! Dore ahubwo bihaye igihe cy'umwaka umwe bakaba bamaze gucengeza ubwo butumwa mu mitwe y'abanyarwanda. Erega uwiga aruta uwanga !
(biracyaza)
GATIMATARE 85
Ngabo rero abahungu bemeje gukoresha ubufindo bakibonamo barindwi bazategura ubutumwa buzagezwa ku ngeri zemejwe z’abanyarwanda. Bemeje ko kuli batanu basaguka haziyongeraho Padiri Rutura na Gatimatare, iryo tsinda rindi ry'abantu barindwi rigaharirwa kujora no guhamya burundu ubutumwa n'uburyo bwatanzwe bwo kubugeza ku rwego rw'abanyarwanda bugenewe. Nibwo abahungu bacecetse isaha yose, barangije bishyira hamwe barasenga barangije babona gukora ubufindo. Barindwi bazandika ubutumwa bamaze kuboneka bakora ubufindo bwa kabili buri wese abona urwego azategulira ubutumwa akanavuga uburyo bwiza bwo kubusohoza.
Intumwa za Yezu zemeje kandi uburyo zigomba kuyoborana : Gatimatare niwe uzayobora umushinga wose, igihe cyose akaba yakwifashisha uwo ari we wese muli cumi na babili, akaba yakora itsinda rigizwe n'abantu aba n'aba bitewe n'imihigo igezweho. Bemeje y'uko mu minsi cumi n'itanu ikulikira ubutumwa bwose buzaba bwageze ku itsinda rizabwemeza. Dore rero haje umwanya ugoye wo gusezeranaho bakikubura bakajya umwe iwabo undi iwabo. Bafite ikiniga cyinshi, cyane cyane ko batazasubira guhulira mu ishuli limwe. Ntacyo aliko, icyogajuru kirahari...
Ngaba rero bateye agasengesho ko kwikomeza, bavuguruye igihango, bakiriye umugisha wa Padiri, barahagurutse.
(biracyaza)
GATIMATARE 86
Nguyu rero Agakwerere-ka-Mararo yururutse rutobisi n'uruhago rwe, akataje agana iwabo. Igitima kiradiha aliko, yewe ga yeee ! Yego rwose yishimiye kongera kubona nyina na murumuna we, aliko aranahangayitse ukuntu, aribaza niba ba bakarabankaba bahora bamwigimba noneho bazamuha agahenge muli iyi minsi isigaye y'ibiruhuko. Ni uko agwana mu nda n'umubyeyi we, aliko amuroye neza asanga atari Gatalina k'impumbya n'inseko nziza. "Mawe ko noneho mbona undeba amanyurane ni ibiki ?"
Ni uko nyina amubwira ko hari urwandiko ruherutse kuva mu buyobozi rukaba rumutegereje. Agati-kabonda-ntigatembe aba afunguye ibaruwa ga ye, asanga hateganyijwe itorero ry'abanyeshuli bose baje mu biruhuko mu ntara y'Amajyepfo ku mataliki ya 15-30 Ugushyingo. Iyi baruwa iratanga itegeko kuli buri munyeshuli kwitabira iryo torero, aliko isaha bazahagurukira n'aho rizabera biracyagizwe ibanga. Ngo ahubwo buri wese yicare afite ibikenewe byose yiteguye guhaguruka, Mbega lisiti y'ibigomba kujyanwa mu itorero eh eh ! Irasumba iy'ibishyingiranwa by'umugeni wo mu bakomeye pe ! Umuhungu muzima arahaguruka, arirenga ararahira ati : "Nibakomeze banjwe, mwene Kanyarwanda itorero ryanjye ndivuyemo iri ryo ntirindeba".
(biracyaza)
GATIMATARE 87
Nibwo nyina Gatalina umutima umusimbutse yambaza iz'iwabo. Ni uko yegera Gatimatare agerageza kumuhana kibyeyi : "mwana wa Kanyarwanda, mwana wanjye, ko ari bwo ugishinga ino ry'ikirenge mu bawe, ukaba wibuka ibya mfura mbi badukoreye ejobundi, uragirango noneho baze bahorahoze ? Aliko se urareba ugasanga kwita mu rwasaya rw'intare ari ko kwizihira so na sokuru ? Narakubyaye nguyu umweko, ndaguhannye : fasha hasi ibyo biruru, rekera aho kunyica dore uyu mugongo wanjye bawugize... " Gatimatare araceceka araca ntiyacira ntiyamira. Ni uko arya atariye, aryama ataryamye... Ijoro riba rirerire aliko ntiribuza izuba kurasa !
Dore burakeye, kandi bucyanye ayandi. Gatimatare afashe Bibiliya ajya muli Zabuli arasoma aracurura, arashengerera, arambaza, asaba ubwenge, uburyo n'ubutwari... Niko kwegura Cyogajuru-igitega-cy'umuzungu avugana azimiza cyane na Roots, Songa, Havredepaix, Tam-tam, Mucyo, Sasabugari, Kirikiri na Kirimumuziki, bose bamutangarije ko nabo basanze itegeko rihamagaza urukozasoni rw'itorero ry'abanyeshuli ryarasohotse, ko kandi italiki ari imwe mu gihugu hose. Ubwo ga buri wese arahiriye abandi ko aho kujya kwozwa ubwonko yapfa akavaho. Ni uko, kuko iki gitega cy'umuzungu ari inzimuzi, Gatimatare abahamagarira guhulira hamwe byihutirwa bagashyikirana mu mbonankubone, bagahuza imihigo, bagatera indi ntambwe badategereje ukundi...
(biracyaza)
GATIMATARE 88
Ikibazo ni uko Gatimatare agenzuwe bikomeye akaba adashobora kubatumira mu Mararo, dore ko nta n'aho yabakirira nyabusa... Nibwo Kirimumuziki abaralikiye guhulira iwabo i Bweramana mu minsi ibili ikulikira, bakazamarana umwanya uhagije aliko bakarara buli wese atahutse. Dore rero burakeye abahungu bazindutse batega, bahuriye ahantu mu rwangamazimwe... Ngaba rero bagiye mu mihigo, Gatimatare ati : "Uyu niwo mwanya mwiza wo gutangiza umushinga wacu wo kujegeza umunyagitugu, kandi ndabarahiye muzasanga nta mukino uryoshye nk'uyu. Icyo abanyarwanda bategereje ni imbarutso gusa...
Nibwo abumvishije ko bitagoye rwose kuburizamo gahunda y'Itorero ry'abanyeshuli, ko kandi iki gikorwa kizababera icyitegererezo. Agize ati : "Erega bahungu haguma ubwenge, dufite umutwe tukagira kandi intwaro ikomeye cyane yitwa ikaramu." Ni uko intumwa za Yezu baraseka batangazwa n'ukuntu ikaramu ibaye intwaro yabo ikomeye. Nibwo Gatimatare aberetse ukuntu n'uburyo, batangazwa cyane n'ukuntu nta gushidikanya na guke afite. Ati : "Mu turere twose tw'igihugu uko ari 30, abanyeshuli babonye ibaruwa ibahamagarira Itorero. Dushake byihutirwa kopi y'iyo baruwa muli buli karere, maze mbereke uko intama yambarwa."
(biracyaza)
GATIMATARE 89
Biri amahire, intumwa za Yezu uko ari cumi n'ebyiri zikwirakwiye mu turere dutandukanye tw'igihugu. Mu minsi ibili gusa, bose biyemeje kugeza kuli Gatimatare kopi z'amabaruwa ahamagaza mu Itorero abanyeshuli muli buli karere. Aliko se gati-kabisi Gatimatare ayo mabaruwa arayashakira iki ? Icyo akeneye kuli ayo mabaruwa agihishuriye bagenzi be : ni urupapuro rwa Leta rugaragaraho nyine ikidanago, ibirangantego, amakashe, amazina n'umukono w'abayobozi muli buli karere.
Dore rero ababwiye igikwiye : "Bahungu mwe, iki gihugu kirimo abambaye batarimbye, abashinyitse badasetse, abatamira banigwa, abalilimba barira, abasenga ari ubuhungiro, abatora amategeko batemera bakigisha ivanjili ya shitani babizi neza, abakaraba inkaba ku gahato, abayobozi b'ibikange, abagabo b'amagaji... Abo bose bari mu manyurane, ntibakimenya iyo biva n'iyo bijya, bucya batazi ko bwira bukira batazi ko bucya. Bose bifuza uwababwira ijambo ryo kwibohora n'ubwo yaba yirarira... Nimuze twitabire umulimo uhimbaje wo gucanga no kujegeza Agatsiko, niyo ntandaro ko rubanda yibonera neza ko Agatsiko ari baringa. Yego hagati aho azaba ikihebe burundu nk'imfizi itikuwe imbugita, azakaza ingoyi yogeze amahano, aliko ubwo nabwo azagaragaza ko yarangiye. "
(biracyaza)
GATIMATARE 90
Reka rero abibahe neza ibyo "gucanga Agatsiko". Abarondoreye ibikorwa bitagoranye byata hanze umunyagitugu akisanga yambaye ubusa nk'intungwa itamuruweho urusato. Arabarahiye kandi rutayoberana, byose bazabigeraho batagombye kwita mu nzara z'impaca. Nta maboko adasanzwe akenewe, nta rugamba rweruye, nta nduru, nta nteguza, nta ntuneka. Kuba nyamwinshi sibyo kamara : agapfunsi k'amavubi karuta uruboho rw'amasazi. Intege, amanyama n'ubukozi bifitemo ubwabyo birahagije, dore ko n'ubundi ikibatsi cyinshi kibaragaza imbwija.
Abahungu barebeye hamwe ikibazo cy'ibikoresho n'umutekano kugira ngo babone neza ko igikorwa icyo ari cyo cyose gishobora kuzakomeza kugeza igihe rubanda rwose rutinyutse rugahaguruka. Gatimatare arabihanangirije ati : ibikorwa byacu byose bigomba kuba bifite inyungu za politike, niyo mpamvu tutagomba na rimwe guhutaza umuturage, ibyo dukora byose bigomba kwototera Agatsiko n'abambari bako. Abaturage bazatwegera batubere ibyitso nibamara kubona neza ko urugamba rwacu ari urwabo. Icyo gihe rero bazakoranaho bahagurukire rimwe, kandi inkubili yabo ntizakomwa imbere. Amabunda, amapingo, amanyundo n'amadrone by'umunyagitugu bizaba ubusa. Gusa tugomba kuba mu baturage rwagati nk'ifi mu mazi. " Dore imihigo rero...
(biracyaza)


c: text/html

text:
Ubuhamya: Yatandukanije inyanja mbyirebera!!
“ Yesu Kristo uko yari ari ejo, n’uyu munsi niko ari kandi niko azahora iteka ryose” Abaheburayo 13:8
Hari igihe dusoma amagambo yo muri bibiliya , umuntu akayafata nk’inkuru ariko ni ukuri gusa. Najyaga nibaza ukuntu inyanja yatandukanye abisirayeri bakayambuka nkabambuka kubutaka , nkumva simbishyikira , ariko nanjye nabonye Imana itandukanya inyanja ndatambuka nkuwambuka ku butaka .
Hari umuntu twabanye igihe kirekire akajya iteka atubwira ngo buri muntu navuge ikintu Imana yigeze kumukorera atazibagirwa na rimwe kugeza avuye mu mubiri cyangwa se Yesu agarutse. Nanjye icyo ngiye kuvuga sinzakibagirwa.
Hari mu ntambara ya 94 nari mfite imyaka 19, ubwo amasasu yavuze ari menshi cyane Kigali, abantu bariruka ntanuwamenyaga aho yirukira, urusaku rw’amasasu ntirwatumaga umenya icyerekezo. Twaragiye rero tunyura Mont Kigali Nyabarongo. Igitangaza ngiye kubabwira cyabereye ahitwa Kamonyi ya Gitarama, ntabwo nzibagirwa gukora kw’Imana mu isi y’ababaho. Njye nabo tuvukana twari nka 8, tuhageze abantu ntibari bacyumva urusaku rw’amasasu, noneho bashira impumu bibuka ko hari abantu basigaye badapfuye. Ubwo bahise banyicazanya n’abo tuvukana aho nyine kuri bariyeri bati aba baruzuza icyobo kiri hafi aha.
Twagiye kubona tubona abantu bambaye amakoma, fafite intwaro za gakondo baje badusatira bavuza amafirimbi batubaza bati ubundi mwitwa bande? Nuko turivuga amazina , tukanongeraho naho twigaga kuko nigaga secondaire muwa gatanu.
Aho kuri bariyeri, habonetse umwana w’umusore muto rwose, afata mu mutwe amazina yacu aragenda ngo abwira mama we na bashiki be ati disi hari abana bagiye kwicira kuri bariyeri ! Mu kanya gato twagiye kubona tubona , abana b’abakobwa nka 3 tutazi, tubonye ubwa mbere baraje bavuganye n’abantu bo kuri bariyeri bati disi bano bana turigana ! Nibwo baje kudusuhuza, bakajya badusuhuza mu mazina, bati uraho Ali! Yooo ku ishuri se bite!!
Nawe urumva nta gisubizo nari mfite naramushubije nti ni ibi mureba, baradusuhuza twese barigendera!! ( Ntituzi aho bavuye ntituzi aho bagiye, igitangaje ni ukuntu umuntu adusuhuza ntiyibaze ko nawe byatuma bamwica!!).
Twiriwe twicaye kuri iyo bariyeri , batubwirako bagiye gushaka nyumbakumi bakamumenyesha ko bagiye kutwica, bigeze nimugoroba, twumvaga twiyejeje twiteguye gutaha mu gihugu cyo mu ijuru, babantu bambaye amakoma bagaruka bavuza amafirimbi menshi bati” nyumbakumi twamubuze, none nimuze tubajyane iwabo wa babana babashuhuje, mugende babahe amazi yo kunywa, ejo nyumbakumi navuga ko tubica tuzabica, navuga ko tubareka tuzabareka ” natwe tuti iwabo wababana ntituhazi, batujyanayo.
Aha niho mvuga nti nabonye Imana itandukanya inyanja ndabyirebera n’amaso yanjye, kandi nkavuga ngo uko Yesu yari ari niko akiri kandi niko azahora. Batujyanyeyo, mama wa babana ari nabwo atubonye bwa mbere, n;abana be ntitwiganaga nabo ni ubwa mbere bari batubonye, aza yihutira kudusanganira, nawe ibaze abana nka 8 bo muri 94, aduhobera n’ubwuzu bwinshi ati yoooo, muraho bana banjye, aduha amazi turoga, turanywa, turarya dore ko ntanuwaherukaga kurya….. .Abicanyi badusize aho baragenda.
None turiho, muri abo bana bose twari kumwe, intambara yarangiye ntawe upfuye, Yesu yagiye aca inzira aho zitari, ndamushimye. Ni uwo kwizerwa.
Alice Rugerindinda

robotstxt: allowed

filter: keep


text:
Uyu musore yari yaragize ikibazo cyo gutandukana n’umukunzi we asanga ibintu byose arabifite ariko abura umugeni.
Itangazo yashyize kuri Facebook ku itariki 30 Ukuboza 2017, ryagiraga riti “Ndakuze, nditeguye kandi sindimo gukina. Ohereza ubusabe bwawe nuba wujuje ibyangombwa, tuzahita dukorana ubukwe tariki ya 6 Mutarama 2018. Ubusabe buzarangira ku itariki ya 31Ukuboza 2017. Ibi nanditse ntabwo ari imikino kandi ntihazagire uvuga ngo ntiyabibonye ku gihe. Amahirwe masa.”
Uyu musore yabonye abantu 12 bamusubije ariko Sophy Ijeoma aba ari we ukurura umutima we cyane.
Inkuru ya BBC ivuga ko uyu mukobwa yasubije asa n’uwikinira umusore ahita amwandikira ndetse aranamuhangara akoresheje Facebook maze nyuma y’iminsi ibiri afata urugendo rw’ibirometero 500 ajya kumureba.
Chidimma yavuye iwabo mu Majyaruguru ya Abuja ajya Enungu mu Burasirazuba aho uyu mukobwa avuka, bombi bagihura barashimana.
Nyuma y’amasaha abiri y’ibiganiro bitari biboroheye, umusore yasabye umukobwa kumuherekeza basura nyirarume wari utuye muri ako gace ajya kumumwereka no gusaba umugisha wa kibyeyi nk’uko bigenda mu muco wo muri ako gace.
Uwo munsi munsi ni nawo bahise basura umuryango w’umukobwa kugira ngo hose babamenye.
Uyu mukobwa yakomerewe no kubwira nyina ko afite ubukwe mu minsi itageze ku icumi ariko amwizeza ko basaza be nibabyemera nta kibazo ari bugire.
Musaza ngo yamuhase ibibazo ariko aza kubyemera batangaza ko mu minsi itandatu bazakora ubukwe ari na ko byagenze ku itariki 6 Mutarama 2018, bashyingiranwa bijyanye n’umuco uranga agace batuyemo.
Sophy abajijwe uburyo yatekerezaga kwihutira gukora ubukwe n’umuntu bataziranye yagize ati “ Nta kintu byari bimbwiye, iyo ubonye icyo washakaga uba ugomba kugifata.”
Bagenzi be baramusetse bamwe bananirwa kwiyumvisha ko yakoze ubukwe, abandi bashishikazwa no gushyigikira uyu muryango mushya.


text:
Iyo Mandela aba akiriho nari kwishimira guhura nawe – Miss Elsa
Miss Rwanda, Iradukunda Elsa uhagarariye u Rwanda muri Miss World 2017 yagaragaje ko mu bantu afata nk’icyitegererezo mu buzima bwe harimo nyakwigendera Nelson Mandela.
Yabitangaje kuri uyu wa kabiri tariki ya 14 Ugushyingo 2017, ubwo yitabiraga irushanwa ryiswe “Miss World Head to Head Challenge” aho ba Nyampinga bahatanira ikamba rya Miss World 2017 babazwa ibibazo bitandukanye.
Ba Nyampianga bitabira iryo rushanwa hakurikijwe amatsinda bagabanyijwemo. Miss Elsa ari mu itsinda rya 14 aho ari kumwe na Miss Poland, Sweden, Seychelles, Venezuela na Montenegro.
Ubwo bitabiraga iryo rushanwa uwari uriyoboye yababajije umuntu bifuza guhura yaba uriho cyangwa utakiriho n’impamvu bifuza guhura nawe.
Miss Elsa atazuyaje yahise asubiza ko iyo Nelson Mandela aba akiriho yari gushimisha no guhura nawe imbona nkubone bakaganira.
Agira ati “Twese tuzi amateka ye, twese tuzi imyaka yamaze muri gereza ariko ntibyamubujije guharanira ko abanyagihugu babana mu mu mahoro.”
Akomeza agira ati “Byari kunshimisha guhura nawe nkamubaza isura ashaka kubonamo Africa naho abona Africa igeze. Nanamubaza icyamuteye imbaraga zo gukora ibyo yakoze kuko si abantu bose babikora.”
Abo Banyampinga kandi babajijwe ku mishinga yabo bakoze mu bihugu baturukamo nyuma yo gutsindira ikamba.
Miss Elsa yagaragaje ko ubwo yamaraga gutsindira ikamba rya Miss Rwanda yafashije abantu batandukanye barimo abantu 200 bari barwaye ishaza mu jisho yafashije kuvurwa ku buntu.
Yahise abazwa niba abona gufasha abandi bifite akamaro kuri we ndetse no kuri sosiyete muri rusange.
Yasubije agira ati “Gufasha abandi ni iby’agaciro gakomeye kuko biragushimisha kandi bikanashimisha uwo ufashije kandi nawe akumva yafasha abandi. Gufasha abandi no gufashanya bituma sosiyete irushaho kubaho neza.”
Nyuma yo gusubiza ibibazo, uwari uyoboye ikiganiro yavuze ko abantu bashobora gutota uwarushije abandi gusubiza akaba ariwe uzaba utsinze muri iryo tsinda agahita ajya muri ba Nyampinga 40 bazahana ku munsi wa nyuma.
Gutora Miss Elsa ni ukujya ku rubuga rwa Miss World ugashaka izina Elsa Iradukunda ubundi ugakanda ahanditse “Vote For Me”.
Wanajya kandi ku rubuga rwa Facebook ushakakisha Page ya “Miss World Rwanda” ugakanda kuri “Like” ndetse ukanajya no kuri porogaramu ya terefone yitwa “MobStar” ukamutora.
Biteganyijwe ko uzegukana ikamba rya Miss World 2017, azatangazwa ku itariki ya 18 Ugushyingo 2017.
Ibitekerezo ( 3 )
Abana bacu bajya ku bandagaza gusa, gute rwanda na 3 million ziri online zatsinda USA irenza million 90 iri online?bazatorwa ryari nti mwumvise ukuntu miss Eath yatowe?????abiyandagazi bari barakaye ngo nuko Miss GISABO atiyandagaje kandi we yari azi ibyo akora namategeko yabyo.
Mwiriwe!
Ndasaba Abanyarwanda basoma iyi nkuru gutora umukobwa uhagarariye u Rwanda mu marushanwa ya Nyampinga w’Isi 2017, ariwe Miss Elisa. Arimo kuduhagararira neza natwe tumuhundagazeho amajwi. Waba umufata cyangwa utamufana iyo bigeze ahantu nkaha umuntu areba ishema ry’Igihugu. Mumufashe kuzamuka ajye muri 40 bakomeza. Murakoze
wakoresha iyi website kugira ngo umutore: https://www.missworld.com/#/vote
Abifuje kubonana nawe ni benshi ariko siko babonaga ayo mahirwe. Miss si umuntu ukomeye kuburyo wari kubona rdv kwa Mandela.


text:
Menya inkomoko yÔÇÖimigani Nyarwanda” Yaje nkÔÇÖiya Gatera”.
Mu bihugu byose bigira imigani mu ndimi zabo no mu muco wabo, iyo migani ikaba ifite icyo isobanura naho ikomoka. Ni muri urwo rwego urubuga ingenzinyayo rwiyemeje kugeza ku basomyi barwo inkomoko y’imigani nyarwanda.
Uyu mugani bawuca iyo hagize ikigwa umuntu gitumo kikamukoresha amarorerwa, ni bwo bagira ngo: Cyaje nk’iya Gatera! Wakomotse ko bantu babiri: Gatera k’i Tanda na Ruzizi mu Buganza na Gatera k’i Gasoro na Mutende mu Nduga. iby’abo bagabo bombi babitekereza ukubiri, ariko indunduro ikaba imwe: igahurira ku bakazana b’ibirongore naba nyirabukwe, bakorewe amarorerwa na ba Gatera abo bombi.
Inzu zo mu Rwanda rwo hambere
Gatera k’i Tanda yari atuye mu buganza bwa ruguru ya Muhazi, mu cyahoze ari komine Giti ya kera, ubu ni mu Karere ka Gatsibo agakunda abagore byamushajije. Umugore we bwite yari uw’i Bumbogo bwa Nkuzuzu mu Bwanacyambwe mu cyahoze ari (Komine Gikomero) ubu ni mu Karere ka Gasabo. Bukeye Sebukwe wa Gatera ararwara araremba bamutumaho n’umugore we babibamenyesha.
Gatera ahaguraka iwe, ajya kureba sebukwe yambuka Muhazi akomeza urugendo. Ageze I Gacaca ashaka kunywa itabi. Areba ahantu hari agacucu arahicara, atuma umugaragu bari kumwe ngo ajye kumutekerera. Uwo mugaragu ajya gutekerera itabi mu rugo rwari hafi y’aho bari bageze. Urwo rugo rwarimo umugeni umaze gutinyuka abantu ba hafi. Yari amaze kujya yiririrwa mu nzu yarongorewemo, atakirirwa kwa nyirabukwe na sebukwe. Iyo nzu yarimo umuriro kuko bayicanagamo kugirango umuswa utazayirya.
Uwo muhungu abonye akotsi kava muri yanzu, agenda ariho agana. Inzu yari yase inkike yo haruguru, ifite n’igikari cyayo. Ageze mu muryango, abona umukobwa w’inkumi wicaye mu mfuruka aboha. Uwo yumvise umuntu winjiye, abanza kugirango ni mubo basanganywe. Umuhungu amuhereza intoki bararamukanya. Asaba umugeni igishirira, undi aramubwira ati; “tambuka ku rubumbiro”.Aratambuka atekera itabi, arahaguruka amusezeraho aragenda.
Amaze kugenda nyirabukwe w’umugeni amukurikiza amaso agirango amumenye ariko ntiyamumenya, asigara yibaza ati; “uriya muntu umviriye mu nzu y’mwana nu wahe?” Uwo muhungo ageze aho Gatera ari amuha itabi, amushimira n’uwo mukobwa ati; “muri ruriya rugo hari umukobwa mwiza cyane , kandi aracyari umugeni kuko nabonye yitwikiriye mu maso.”
Gatera ati; ari munzu wenyine sha? Uwo muhungu ati ari munzu iri mu nkike yo haruguru yase urugo arabohera mu mfuruka. Gatera ati; mfasha iri tabi! Arahaguruka nawe ajya mu rugo, aboneza uko wa mugaragu yamubwiye. Nyirabukwe w’umugeni arareba .Gatera yinjira mu nzu. Umukobwa abonye ko ari umugabo ufite icyubahiro arahaguruka yigira mu kirambi, Gatera amusanga mu kirambi vuba. Umukobwa agira ubwoba amuhungira ku buriri.
Gatera akubita inyegamo amusanga yo. Wa mukecuru agira amakenga, aribwira ati; uriya muntu watumye umwana aho ntafitanye amasezerano n’umukazana wanjye? Ati; henga jye kureba. Ubwo rero Gatera amaze kugera ku buriri, afata wa mugeni baragundagurana. Gatera amurusha amaboko aramsambanya.
Igihe batararangiza, wa mukecuru aba ageze mu muryango arabumva, ntibyatinda Gatera arangije amanuka n’igihunga cyinshi , apfa kwihangana amuhereza ukuboko bararamukanya, Gatera ariyandurukira. Uwo mukecuru atambuka agana mu kirambi, ahura n’umukazana ava ku buriri afite ipfunwe ryinshi, aramukoba, aramukwenura, ati; ye we ga nyabu,yewe bakosha badahannye we! Yewe wo kanyagwa we, kugaragaza ingeso zawe utarakizwa n’amasunzu!
Umukobwa ati; mukecu urandenganya! Uriya muntu simuzi aje atyo nk’uko umubonye! Umukecuru ati urambeshya! Yohereje umwana aza yitekereza itabi, muravugana asubirayo ajya kuvuga ubutumwa, amaze kubumubwira undi araza mujya ku buriri, ntiyagufatiye mu muryango, ntiyagufatiye mu kirambi, ahubwo wamunshyiriye ku buriri bw’umwana! Mukecuru arashega, ati Henga inka zikuke mbivuge usendwe izo wakowe zikobwe undi!
Ubwo Gatera aho wa mwana bari kumwe ari, asanga igishirira cyazimye, arongera atuma uwo mwana ngo ajye kumushyiriraho ikindi. Umwana ageze inyuma y’umuryango yumva uwo mukecuru akwena umukazana we. Arahagarara akomeza kumva uko amukoba, yumva n’uko umukazana amwihohoraho amusaba imbabazi. Undi aho kuzimuha akamutuka. Byose amaze kubyumva ati; nimunyongere igishirira ikindi cyazimye.
Uwo mukecuru ati; uwo utekerera itabi ninde? Undi ati ni Gatera wo hakurya ya Muhazi. I Tanda rya Ruzizi na Giheta, umukecuru ati; murajyahe? Undi ati; turajya i Bumbogo bwa Nkuzuzu . Bamuha igishirira ashyira ku nkono ashyira Gatera. Amutekereza ibyo yumvise umukazana akorerwa na nyirabukwe.
Ati; wagize nabi cyane! Ati uriya mwana agiye gusendwa kubera wowe kandi bambajijje izina ryawe n’aho utuye byose ndabibabwira, none rero uriya mukobwa nabwira bene wabo ko ibyo wamukoreye aribyo bimusendesheje bazakwitura ibihwanye nibyo wakoreye umwana wabo, ati kandi nibura ntumujyanye ngo akubere umugore, cyangwa se ngo umuhe umwana wawe akubere umukazana.
Gatera amaze kubyumva, ati; mfasha iyi nkono, umwana aramufasha. Gatera asubirayo. Ageze ku muryango yumva umukecuru ariyasira, yumva umukazana arira. Yinjira mu nzu vuba, babona ageze mu kirambi, afata wa mukecuru, aramuterura amucana mu nyegamo amuta ku buriri. Bagigirayo gato, Gatera amurusha amaboko, na we aramusambanya.
Umukecuru akagumya kumutuka, ati wagisazi we ndekura nirenganyirizaga umwana wo gatsindwa we! biba iby’ubusa Gatera aramwihorera, aritonda biratinda. Umukazana aho yibereye agasekera mu gipfunsi. Amaherezo Gatera ararangiza amanuka ku buriri, asezera ku wa mbere, undi ati urabeho kandi urakoze kuko unkuye mu cyaha wari unshyizemo, Gatera arigendera, umukecuru amanuka ku buriri n’ikimwaro kirengeje icyo umukazana yari afite mu kanya.
Nuko umukazana abaza nyirabukwe amwishongoraho ati, “mbe mukecu, ko numvaga unihagira wari ufashwe ute?” mbese aho wowe ntumuhaye? Undi ati, mwana wa! hora mpore ceceka nceceke, ubunye ishyano mbona irindi, ati mbese harya uriya mugabo ngo yitwa nde? Ati, numvise wa muhungu atubwira ngi yitwa Gatera.
Uwo mukecuru ati,“bamera nyinshi iya Gatera yo yaje ari sinsiga n’indamyi.” Umukazana ati, ntabwo mbiceceka jye sindabyara nzagomba gusaba amasubyo, nyirabukwe, ati; mwana wa! Uramenye uba unyambuye, n’isazi ntizagwe ku munwa! Nayo masubyo nzayagushakira nyaguhe.
Nuko barigorora birashira kandi bombi bakomeza kuba inshuti za Gatera. Ubwo ni bwo buryo bumwe batekereza iby’iya Gatera k’I Tanda na Ruzizi bisa n’ibya Gatera k’iGasoro na Mutende nawe wakundaga abagore byasaze akaba yarasambanyije umukazana na nyirabukwe.
Ngiyo inkomoko y’umugani “yaje nk’iya Gatera”
Gawandi James


text:
by http://urukundo.info
Kubaka urukundo ni kimwe mu bintu byangombwa mu buzima, ni muri urwo rwego hari amagambo make ushobora kubwira umukunzi wawe akarushaho kugukunda no kukwiyumvamo.
Iri jambo n’ijambo ryoroshye kandi rikwiye kwibwira umukunzi wawe,gerageza urebe ko ujya ubukora kandi gerageza uribwire umukunzi wawe igihe ubona agusekeje cyangwa igihe akoze ikintu cyikwibutsa impamvu muri kumwe
2. Nari ndi kugutekereza
Ni byiza kubwira umukunzi wawe ko uba umutekereza n’iyo mu tari mu tari kumwe ,n’ubona ikintu kiza cyangwa cyagushimishije kyu munsi kimumenyeshe
3. Wiriwe ute?
Bza umukunzi wawe ibibazo ahura nabyo mu kazi ke ka buri munsi ,mubaze mugenzi we wabokorana batumvikana cyangwa akazi gakomeye yakoze,umuhe umwanya nawe akugezeho ibyifuzo bye.
4. Nifatanyije nawe
Humuriza umukunzi wawe umwereka ko ushyigikiye ibyemezo bye,ishobora kujya kureye kugira ngo agere ku nshingano z’iyeyemeje,ntimuzabe Couple gusa ,muzabe itsinda mubyaze umusaruro urukundo rwanyu mushakana.
5. Waberewe
Niba mukundanye igihe kirekire birororshye kwiyibagiza byinshi kandi ni ngombwa kwibutsa umukunzi wawe ko imyenda yagushimisha unamwereke ko ari yo mpamvu wamuhisemo.
6. Mbabarira
Buri muntu akosa mugihe runaka ku buryo rime na rimwe twisanga turari mu kuri,impaka nta mwanya zikwiye guhabwa mu rukundo, rero saba imbabazi igihe ukosheje,saba imbabaza z’uko wababaje umukunzi wawe,saba imbabazi yewe n’iyo yaba atari ikosa ryaguturutseho.
7. Ntawe nakugereranya
Umukunzi wawe bisaba ko aba inshuti magara yawe,niba utifuza gutemberana nawe ubwo ntibyagakwiye ko mugirana n’imishyikirano cyangwa ibiganiro biganisha ku rukundo,umvisha umukunzi wawe ko ari ingenzi kuri wowe ndetse ko nta muntu wamugereranya na we ku isi
8. Nkunda ibitekerezo byawe
Ujye ubwira umukunzi wawe ko ukunda ibitekerezo bye,mumenyesha ko ubona ari umunyabwenge uzi gukundana unafite impano.
9. Ndakubaha
Nk’uko habaho umubano w’abakundana,icyubahiro ni ngombwa hagati yawe n’umukunzi wawe,muhe umwana wo kukugira inama no kuguha ibitekerezo,umuntu iyo yumva ko yubahwa yiyumvamo ibyishimo akanumva ameze neza.
10. Ijoro ryiza
Turi mu gihe ibijyanye n’tumanaho ryoroshye cyane ku buryo umuntu ashobora kohereza ubutumwa bugufi bukagera hose mu gihe gito ibi ni kimwe mu byerekana ko nta mpamvu n’imwe ishobora gutuma utabwira umukunzi wawe uti “Ugire ijoro ryiza” igihe ugiye kuryama.umumeneysha ko umutekereza yewe niyo mwaba mwiriwe mutaganiriye kuko uzarangiza umunsi umeze neza hagati yawe n’uwo mukundana.


text:
Ese iyo Bibiliya ivuze abamowabu ubumva ute?
Abamowabu bwari ubwoko bwakomokaga k’uwitwa Mowabu, umuhungu wa Loti, wavutse mu buryo bw’amahano kuko yamubyaranye n’umukobwa we mukuru (itang 19:37). Bava i Sowari, batura amajyepfo y’iburasirazuba ku nkengero y’inyanja, bakwira mu gice cy’uburasirazuba bw‘uruzi rwa Yorodani. Mu ntambara yaje kubahuza na Sihoni umwami w’Abamori, Abamori birukanye abamowabu babageza mu majyepfo y’ikibaya cya Arunoni baba ariho batura ahandi higarurirwa na Sihoni ndetse i Heshiboni ahahindura umurwa we (kubara 21:26–30).
Mu rugendo rw’Abisrael bava mu Egipta bajya i Canaani ntibigeze baca hagati i Mowabu, ahubwo baciye mu butayu iburasirazuba bwaho batungukira mu majyaruguru ya Arunoni. Abamowabu babimenye ko Abisrael babasatiriye kandi ko barimbura amahanga menshi, umwami wabo Balaki, yitwerereza Abamidiyani ngo barwanye Abisrael (kubara 22:2–4). Iyo niyo yabaye intandaro yo kurwana n’Abamowabu kuko mbere hose Imana ntiyari yigeze ibemerera kuhaca no kubatera, cyane bitewe n’ibibi bari bohejwe nabo bafashijwe na Balamu bigatuma bakora ibyangwa n’amaso y’Uwiteka.
Mu kibaya cy’i Mowabu, cyatwarwaga n’Abamori, abana ba Israel bahabambye amahema mbere yuko binjira i Canaani (kubara 22:1; Yosuwa 13:32). Ikindi twavuga ku kibaya cya Mowabu, niho mu mpinga zacyo i Pisiga, Mose umugaragu w’Imana, yitegereje igihugu bari barasezeranijwe; ni aha kuri Nebo yapfiriye; mu kibaya giteganye n’i Betipewori niho Imana yamwishyinguriye dore ko ntawabonye umurambo habe n’igituro cye (guteg 34:5–6).
Igishoboka nuko umuntu w’ingenzi Biblia igaragaza uva i Mowabu ari Rusi, “umumowabukazi” usa n’uwenda kugirana isano n’Abisrael binyuze kuri Loti umuhungu wabo wa Abrahamu (itang 12:5). Rusi ni urugero rw’ukuntu Imana ihindura amateka y’umuntu ikanamugarura mu cyerekezo cy’icyo yamugambiriyeho, kandi tuhabona Imana isohoza umugambi wayo ku buzima bwa Rusi, nk’uko ibigenzereza abana bayo bose (Roma 8:28).
Nubwo Rusi aturuka kandi yakuriye mu bwoko bw’abapagani ndetse bwangwaga n’Imana (gutegek23:4), umunsi yahuye n’Imana ya Israel yagize ubuhamya bukomeye ku bwo kwizera. Rusi, umumowabukazi, ni umwe mu bagore batatu bagaragara mu gisekuru cya Yesu Kristo (Mat 1:5).
By: BYIRINGIRO Jean Dominique
[email protected]


text:
>> Igihe cy'Igisibo
Amasomo yo ku cyumweru, icyumweru cya 5 cy'Igisibo, C
Isomo rya mbere : Iz 43, 16-21
Igitabo cy’Umuhanuzi Izayi
16Avuze atya Uhoraho, we washatse inzira mu nyanja rwagati, agatanga akayira mu mazi magari, 17we wahagaritse amagare n’amafarasi, ingabo n’abantu b’intwari bose hamwe bikagwa ubutazegura umutwe, bigahwekera nk’agatara hanyuma bikazima. 18Mwikwibuka ibyabayeho mbere, ngo mukurwe umutima n’ibya kera, 19dore ngiye gukora ikintu gishya ndetse cyatangiye no kugaragara ; ntimukiruzi se ? Ni ukuri rwose ndahanga inzira rwagati mu butayu, inzuzi zitembe ahantu h’amayaga. 20Inyamaswa z’inkazi zizampe ikuzo kimwe n’imbwebwe na za mbuni, kuko navubuye amazi rwagati mu butayu n’inzuzi zigatemba ahantu h’amayaga, kugira ngo nuhire umuryango wanjye nihitiyemo, 21umuryango nihangiye kandi uzahore uvuga ibisingizo byanjye.
Kuzirikana : Zab 126 (125), 1-2b, 2c-3, 4-5, 6
ZABURI
Inyik/ Uhoraho yadukoreye ibintu by’agatangaza, none twasazwe n’ibyishimo !
- Igihe Uhoraho agaruye i Siyoni abari barajyanywe bunyago,
- twabanje kugira ngo turi mu nzozi !
- Ubwo umunwa wacu wuzura ibitwenge,
- n’ururimi rwacu rutera indirimbo z’ibyishimo.
- Nuko mu mahanga bakavuga bati
- “Uhoraho yabakoreye ibintu by’agatangaza !”
- Koko Uhoraho yadukoreye ibintu by’agatangaza,
- ni yo mpamvu twasazwe n’ibyishimo !
- Uhoraho, cyura amahoro abacu bajyanywe bunyago,
- ubazane nk’isumo y’amazi atembera mu butayu.
- Ni koko umuhinzi ubibana amarira,
- asarurana ibyishimo.
- Uko agiye agenda arira,
- yitwaje ikibibiro cy’imbuto ;
- yagaruka akaza yishimye,
- yikoreye imiba y’umusaruro.
Isomo rya kabiri : Fil 3, 8-14
Ibaruwa Mutagatifu Pawulo Intumwa yandikiye Abanyafilipi
Bavandimwe, ibyampeshaga agaciro byose 8nsanga ari igihombo, ubigereranyije n’icyiza gisumba byose ari cyo kumenya Umwami wanjye Yezu Kristu. Kubera We nemeye guhara byose no kubyita umwanda kugira ngo nunguke Kristu, 9maze nzamusange ntishingikirije ubutungane bwanjye bukomoka ku Mategeko, ahubwo mfite ubutungane bukomoka ku kwemera Kristu, buva ku Mana bukaba bushingiye ku kwemera. 10Igisigaye ni ukumumenya We wazukanye ububasha, no kwifatanya na We mu bubabare bwe, ndetse no kwishushanya na We mu rupfu rwe, 11kugira ngo nibishoboka nanjye nzagere ku izuka mu bapfuye. 12Si ukuvuga ko ubu ibyo nabigezeho, cyangwa ko naba narabaye intungane, ahubwo ndatwaza ngo nsingire Yezu Kristu, mbese nk’uko We ubwe yansingiriye. 13Koko bavandimwe, sinemeza ko nabigezeho ; icyo mparanira ni kimwe gusa : ibyashize ndabyihorera nkihatira ibizaza. 14Ntwaza rero ngana intego, ya ngororano Imana iduhamagarira mu ijuru muri Kristu Yezu.
Ibango-ndirimbo ribanziriza Ivanjili : Zab 130 (129), 7
Uragasingizwa Nyagasani, uragasingizwa.
Uhoraho ahorana imbabazi, akagira ubuntu butagira urugero.
Uragasingizwa Nyagasani, uragasingizwa.
Ivanjili Ntagatifu : Yh 8, 1-11
+ Yohani
Muri icyo gihe, 1Yezu yigira ku musozi w’Imizeti. 2Bugicya agaruka mu Ngoro, rubanda rwose baza bamugana maze aricara arabigisha. 3Ni bwo abigishamategeko n’Abafarizayi bamuzaniye umugore wari warafashwe asambana, bamuhagarika hagati. 4Babwira Yezu bati “Mwigisha, uyu mugore bamufashe asambana. 5Mu Mategeko, Musa yadutegetse kwicisha amabuye abagore nk’aba. Wowe se ubivugaho iki ?” 6Ibyo babivugiraga kumwinja, bagira ngo babone ibyo bamurega. Ariko Yezu ariyunamira atangira kwandikisha urutoki ku butaka. 7Bakomeje kumubaza arunamuka arababwira ati “Muri mwe udafite icyaha, ngaho namubanze ibuye.” 8Yongera kunama akomeza kwandika ku butaka. 9Bumvise avuze atyo batangira kugenda umwe umwe, bahereye ku basaza. 10Nuko Yezu asigara aho wenyine na wa mugore agihagaze aho hagati. 11Yezu yunamutse aramubaza ati “Mugore, ba bandi bari he ? Nta n’umwe waguciriye urubanza?” Umugore arasubiza ati “Nta n’umwe Mwigisha.” Yezu aramubwira ati “Nanjye rero singuciriye urubanza ; genda ariko uherukire aho gucumura ukundi.”


text:
Umugore ntiyabitindaho cyane aramubwira ngo nta kibazo ubundi yikomereza imirimo yo mu rugo yari arimo atunganya.
Bukeye bwaho umugabo abyuka ajya gushaka ibiraka mu mujyi aho yajyaga ajya gupagasa maze mu masaha y’ ikiruhuko anyura ahantu bacuruzaga amasaha abasaba ko bamugurira iye ku mafaranga make kuko yari icitse umukoba. Barabimwemerera ni uko bamaze kumwishyura ajya mu isoko agura igisokozo umugore we yifuzaga. Ni uko ku mugoroba aragitahana.
Ageze imuhira rero atungurwa no gusanga umugore yamaze kwiyogoshesha asigaranye agasatsi gake katagomberaga igisokozo. Umugore yari yagiye muri salon abantu bajyaga baza gukoresha amaderedi (dreads) agurisha umusatsi we muremure kuko bawukeneraga maze agura umukoba w’ isaha y’ umugabo we wo gusimbura uwari ushaje.
Ni uko barahoberana n’ amarira atemba mu maso kubera ukuntu basanze koko urukundo rwabo rwarabaye akaramata.
ISOMO: Gukunda ni byiza ni n’ itegeko Imana yaduhaye gukundwa nabyo biraryoha ariko gukunda kandi ukanakundwa n’ uwo ukunda bisumbye byose. Ntitugapfushe ubusa urukundo tubonera muri byinshi haba urwo Imana idukunda ndetse n’ urwo dukundaa hagati yacu.
Muragakundana.
http://jeanpaulmurara.com/urukundo/


text:
Gashayija wamenyekanye mu 2017 ubwo yazenguruka u Rwanda ku igare mu gihe cy’iminsi 50, yiyemeje kongera kubisubiramo na moto kugira ngo azabashe kugera mu bice byose by’umwihariko ibibumbatiye amateka atandukanye y’igihugu, urugendo rwe rukazamara amezi atatu.
Aganira na IGIHE yagize ati “Nahagurukiye Kicukiro tariki 2 Gicurasi 2018 njya mu Karere ka Kamonyi ari nako natangiriyemo. Nasuye Imirenge yose ngera no mu bice by’amateka nk’aho bita ku Ijuru rya Kamonyi, nsura aho Umwami Yuhi Mazimpaka yari atuye ndetse ngera n’aho bita ku Biti bitanu bavuga ko ariho hagati na hagati h’u Rwanda.”
Yakomeje agira ati “Nakomereje mu Karere ka Muhanga, nsura aho Perezida wa mbere w’u Rwanda Mbonyumutwa Domonique yari atuye, ngera mu Murenge wa Kabacuzi aho bacuriraga amasuka ya kera naho ni ahantu hazwi cyane ndetse nsura n’aho Bwiza bwa Mashira budashira irora n’irongorwa uvugwa mu mateka yari atuye.”
Bwiza bwa Mashira budashira irora n’irongorwa avugwa mu nkomoko y’insingamigani yitwa “Yagiye Burundu”; yari umugore wa Rugayi rwa Buzi i Burundi.
Gashayija avuga ko gusura ibice bibumbatiye amateka y’igihugu bizamugirira akamaro kagomeye kuko ari umuhigo yihariye bityo akaba ashobora kuzajya afasha abakerarugendo bo mu mahanga ndetse n’Abanyarwanda bashaka kumenya ibice basura, akaba yabayobora kuko azaba abizi neza.
Imbogamizi yahuye nazo kuva yahaguruka i Kigali, ni imvura nyinshi irimo kugwa ku rwego rwo hejuru ku buryo hari aho agera agasanga imihanda yangiritse cyane. Kenshi acumbika ku biro by’imirenge arayemo.
Umwaka ushize yari yazengurutse igihugu ku igare anirwanaho mu gushaka ibimutunga ariko uyu mwaka yatewe inkunga n’Uruganda Nyarwanda rukora Moto (Rwanda Motorcycle Company-RMC).
Aganira na IGIHE yagize ati “Ndashimira bikomeye RMC. Nubwo imihanda itameze neza ariko moto bampaye yitwa ‘Indakangwa’ ntikangwa n’ibitaka no mu misozi ndagenda. Ikindi bampaye essence nzakoresha muri uru rugendo rwose, baramfashije cyane.”
Kuva kuri uyu wa Gatatu, Gashayija yazengurukaga Akarere ka Ruhango akaba agomba kukarangiza kuri uyu wa Kane akazakomereza muri Nyanza, Huye, Gisagara, Nyaruguru na Nyamagabe aho azasoreza Intara y’Amajyepfo ku wa 26 Gicurasi.
Soma: Inkomoko y’insigamigani ’Yagiye burundu’


text:
Abanyarwanda bitege iki ku kigega kizashyigikira udushya n’ubushakashatsi?
Minisitiri w’Intebe Dr. Edourad Ngirente yavuze ko u Rwanda rufite gahunda yo gushyiraho ikigega kizaharirwa gutera inkunga imishinga yo guhanga udushya no gukora ubushakashatsi.
Yabitangaje ubwo yafunguraga ku mugaragaro inama Nyafurika igamije guteza imbere guhanga udushya (African Innovation Summit), iteraniye i Kigali guhera kuri uyu wa Gatatu tariki 6 Kamena 2018.
Yavuze ko iyo nama ari ingenzi mu kugaragaza umuti w’ibibazo bya Afurika kugira ngo igere ku iterambere rirambye.
Yagize ati “Ibibazo Afurika ifite ni ukubaka uburyo buhamye butuma habaho udushya twinshi. Nishimiye ko iyi nama irimo gufasha ibihugu byacu kugira umuco wo guhanga udushya kuko udushya ari ikintu cy’ibanze mu iterambere ry’ubukungu.
“Mu Rwanda tuzatangiza ikigega kizaharirwa ubushakashatsi no guhanga udushya kugira ngo haboneke ibisubizo by’ibibazo igihugu gifite. Imyanzuro n’ibyifuzo bizava muri iyi nama tuzabigenderaho.”
Iyo nama iriga uko haboneka udushya duhangana n’ibibazo byugarije Afurika, birimo kutagira ingufu z’amashanyarazi, ibura ry’amazi, ibura ry’ibiryo, ubuvuzi budahagije n’imiyoborere idahwitse.
Umwe mu bahanga udushya waturutse muri Zimbabwe, Simba Mhuriro, witabiriye iyo nama, yavuze ko abayobozi bakwiye gushyigikira buri wese ufite ibitekerezo byazana ibisubizo ku bibazo Afurika ifite.
Ati “Abayobozi bacu bazadusubiza iki,niba mu myaka 20 iri imbere ba rwiyemezamirimo bose bariho ubu bazaba bagikoreshwa n’abandi aho kugira ngo babe bakora ibiteza Afurika imbere? Guverinoma zo muri Afurika zikwiye gushyiraho amabwiriza yorohereza abahanga udushya kubona inkunga.”
Dr. Olugbenga Adesida, umwe mu Bayobozi ba AIS, yavuze ko biyemeje gushyiraho ibiganiro bihuza impande zombi kugira ngo abahanga udushya badakomeza gupfukiranwa.
Ati “Dushaka guhindura uko abahanga udushya bafatwa, tugashyiraho ibiganiro bivuga ku mbogamizi n’amahirwe abahanga imirimo bahura na byo.”
Iyo nama yitabiriwe n’abantu bagera kuri 400 baturutse mu bihugu birenga 44 byo ku mugabane wa Afurika. Muri iyo nama kandi,hatoranywa ba rwiyemezamirimo n’abahanga udushya 50 bahabwe amahirwe yo kugaragariza abitabiriye inama ubuzima babayeho n’ibibazo bahura na byo.
AIS ni umushinga ukorera ku rwego rwa Afurika ugamije kuvumbura no gufasha kuzamura udushya ku mugabane. Ukora ibikorwa byo gukangurira abantu kugira uruhare mu guhanga udushya no gushora imari mu bikorwa byo guhanga udushya.
Unagira inama za Guverinoma zo gushyiraho politiki zorohereza abahanga udushya.
Ibitekerezo ( 2 )
Muli iyi nama,Prime Minister yavuze ko Inzira yonyine yo gukuraho ibibazo Afrika ifite ari uguhanga udushya.
Ntabwo ibibazo by’Afrika byakemurwa no “guhanga udushya”.Nibyo koko Afrika igomba gukora kugirango itere imbere.Ariko nta Terambere na rimwe ryakuraho ibibazo isi ifite.Ntabwo ryakuraho ubukene,ubushomeli,ubusumbane,akarengane,indwara,ubusaza n’urupfu.Ikintu kizakuraho ibibazo byose ku isi,Yesu yarakivuze kenshi.Ikibazo nuko abantu batakitayeho,bakibeshya ko abantu bashobora gukemura ibibazo isi ifite.Nyamara byarabananiye.Ndetse ibyinshi nibo babyitera,urugero ni Intambara zuzuye mu isi.Kubera ko byananiye abantu,imana izakuraho ubutegetsi bw’abantu ku isi,imana ishyireho ubutegetsi bwayo nkuko tubisoma muli Daniel 2:44.Buzaba buyobowe na Yesu,ahindure isi Paradizo (Ibyahishuwe 11:15).Niyo mpamvu Yesu yadusabye gushaka ubwo bwami,aho kwibera mu byisi gusa (Matayo 6:33).Abanga gushaka ubwo bwami,ntabwo bazaba muli Paradizo dutegereje.Uwo niwo muti wonyine w’ibibazo isi ifite.
Ibigonderabuzima byo mu Rwanda
ntibigitanga Serivise nziza,ntabmiti bikigira
muri make biri hafi gufunga kuberako
bitakishyurwa na RSSB. Abaheruka
kwishyurwa vuba Ni December


text:
Mu cyumweru gishize mu igazeti ya Leta hasohotse Itegeko riteganya ibyaha n’ibihano muri rusange, iri tegeko rije rivugurura Itegeko Ngenga rishyiraho igitabo cy’amategeko ahana ryo mu 2012. Iri tegeko rishya buri munyarwanda akwiye kumenya rigizwe n’ingingo 335 mu gihe iryo mu 2012 ryarimo ingingo 766.
Guhera kuri uyu wa 09 Ukwakira 2018, mu kugufasha kumenya mu buryo bworoshye ingingo z’iri tegeko ku byaha n’ibihano buri munsi tuzajya tukugezaho ingingo nkeya kugira ngo bikorohere kuzimenya neza no kuzisobanukirwa.
Iri tegeko rimaze gusohoka, Minisitiri w’Ubutabera yashishikarije Abanyarwanda kumenya ingingo zigize iri tegeko “kuko ari amategeko agenga amategeko agenga imibereho yabo buri munsi.”
UMUSEKE.RW


text:
Umubare munini w’igitsinagore ukunda guhura n’ikibazo cyo gupfuuka imisatsi,ibyo bita l’alopécie/alopecia mu rurimi rw’igifaransa.Ibi rero bihangayikisha aba bibasirwa ndetse ugasanga akenshi bibaza impamvu itera ibi.
Aha rero urubuga femmeactuelle ruraduha zimwe mu mpamvu zerekana ko gupfuka k’umusatsi ku gitsina gore harimo nk’imihindagurikire y’imisemburo, cyane cyane mu gihe cyo gutwita , konsa ndetse no gucura k’umugore (menopause), Ntawavuga ko impamvu ari izi gusa ariko ngo izi nizo ziza ku mwanya wa mbere kandi usanga zihuriweho na benshi mu bagore.
Ubusanzwe ngo iyo umugore atwite usanga afite umusatsi umeze neza kubera kwiyongera k’umusemburo witwa oestrogène uvubura zimwe mu ntungamubiri zifasha mu mikurire y’umusatsi ndetse zikanawufasha no kuramba. Cyakora ngo usanga nyuma yo kubyara habaho kugabanuka gutunguranye k’uyu musemburo ari byo bituma umusatsi utangira gupfuka.
Igihe umugore ari konsa nabwo ngo usanga apfuka umusatsi atari uko umwana yonsa ariwe umupfura imisatsi n’intoki ze ahubwo ngo ni uko aba atakaza ingufu nyinshi kuko ibyo arya ni nabyo asangira n’umwana yonsa.
Mu gihe cyo gucura k’umugore ho, ngo usanga umusemburo wa oestrogène ugaragara nk’imbonekarimwe, ibi bikaba byatuma n’imikurire y’umusatsi idindira cyangwa igahagarara ari na ho umusatsi utangira gupfuka.
Ngo n’ubwo uku gupfuka k’umusatzi ahanini guterwa n’igabanuka ry’umusemburo wa oestrogène, hari n’ibindi bikunze gutera iki kibazo. Ibyo birimo : kugira stress, gutakaza ibiro ku bushake, ibura rya zimwe mu ntungamubiri (nka fer, zinc, magnesium, calcium), imiterere ikomoka ku ruhererekane rw’imiryango ndetse hari n’abemeza ko konsa, cyane cyane iyo umubyeyi yonsa umwana w’umuhungu, umusatsi upfuka.
Aha ariko umuntu yakwibaza ati “Ese ni ryari wahangayika igihe ubona upfuka umusatsi ?”
Ubusanzwe ngo umuntu agira hagati y’ibihumbi 150,000 na 200,000 by’imisatsi ku mutwe, aho buri musatsi unyura mu byiciro bitatu mu mikurire yawo.
Ibyo byiciro ni Analogène, aho umusatsi uba utangiye kumera. Ngo iki cyiciro kimara imyaka igera kuri itanu.
Catagène, aho umusatsi uhagarara gukura ndetse na Télogène, aho umusatsi uba umeze nk’ushaje ndetse ukamara amezi agera kuri atatu mbere y’uko utangira gupfuka.
Gupfuka k’umusatsi rero ngo kuba hagati y’imisatsi 50 na 100 ku munsi. Ngo gupfuka k’umusatsi bitangira gutera impungenge n’ikibazo gikomeye igihe umuntu ashobora gupfuka imisatsi iri hejuru ya 60 ku munsi.
Ariko se ni iki umuntu yakora ngo yirinde gupfuka umusatsi ?
Ngo nubwo nta muti wihariye ushobora kongera gukuza umusatsi wapfutse, hariho uburyo bwinshi bwakwifashishwa mu guhagarika ipfuka ry’umusatsi ku buryo budasanzwe. Ubwo buryo burimo kwirinda guhambira cyangwa gusuka umusatsi hifashishijwe ibintu biwukurura cyane. Ikindi ni uko uramutse ugize iki kibazo wajya ukoresha massage bita ‘massage cranier à sec’, byakwanga guhagarara, ukihutira kwa muganga kwisuzumisha kuko bishobora kuba byaterwa n’indi ndwara.


text:
Mucyo Sabine yitabye Imana nyuma y'amezi arindwi arenzeho umunsi umwe yambikanye impeta na Ev Caleb Uwagaba dore ko bakoze ubukwe tariki 03/03/2018. Aba bombi bakoze ubukwe nyuma y'imyaka itatu bari bamaze bakundana. Mucyo Sabine yari umunyempano mu gucuranga gitari. Yari umukristo muri Bethesda Holy church aho yari umu 'Protocol', akaba ari naryo torero Uwagaba Caleb asengeramo.
Byari amarira n'ishavu mu gusezera Mucyo Sabine
Umuhango wo gushyingura nyakwigendera Mucyo Sabine wabaye ku mugoroba w’uyu wa Gatandatu tariki 06 Ukwakira 2018, ubera ku irimbi rya Rusororo kuva Saa cyenda z'amanywa. Ni umuhango wabanjirijwe n'uwo gusezera bwa nyuma kuri nyakwigendera, uwo muhango ukaba wabereye mu rusengero rwa Bethesda Holy church ku Gisozi mu mujyi wa Kigali.
Uyu muhango wo gushyingura Nyakwigendera Mucyo Sabine witabiriwe n’abantu batandukanye; higanjemo ibyamamare muri ‘Gospel’ babana na Caleb Uwagaba Joseph muri ‘All Gospel Today’ ihuza abahanzi, abanyamakuru, abapasiteri, abavugabutumwa n'abandi bazwi cyane muri ‘Gospel’ hano mu Rwanda.
Muri bo harimo; Apostle Mignonne Kabera, Rev Baho Isaie, Kavutse Olivier, Alain Numa, Aime Uwimana, Patient Bizimana, Ayabba Paulin, Diana Kamugisha, Olivier Roy, Pastor Gaby, Gogo, Muhikira Irene Bellange wabaye Miss UNILAK, Bishop Rugamba Albert, Albert Niyonsaba, Stella Manishimwe, Florent Ndutiye, Bright Karyango, Dj Spin, Pasco Nakure, Emile Nzeyimana (Papa Emile), Bigizi Gentil (Kipenzi), Thacien Titus, Clapton Kibonke n’abandi.
Ni umuhango witabiriwe n'abantu batandukanye
Ev Uwagaba Caleb Joseph yamenyekanye nk'umujyanama wa Papa Emile. Nyakwigendera Mucyo Sabine yatabarukiye mu bitaro bya CHUK kuwa Kane tariki 4/10/2018. Mucyo Sabine yitabye Imana azize indwara yitwa Systemic Lupus Erythematosus. Ni indwara mbi cyane aho abasirikale b'umubiri bacanganyukirwa bagatangira kurwanya no gusenya uturemangingo tw'umubiri (cells) bagombye kuba barinda.
Iyi ndwara abaganga ba CHUK bayibonye mu mpera z'ukwezi kwa Nzeli uyu mwaka wa 2018 mu gihe yari amaze amezi arindwi arembye. Ni nyuma y'aho abaganga bo mu bitaro binyuranye nyakwigendera yivurijemo yaba King Faisal n'ibyo hanze y'u Rwanda, bari barabuze indwara.
Ibyatangajwe na Uwagaba Caleb, mama wa Sabine na Mama wa Caleb mu gatabo karimo ubutumwa busezera kuri Mucyo Sabine
Caleb Uwagaba yanditse ubutumwa burimo amagambo ateye agahinda, ati:
Mucyo wanjye, harya ngo iyo umucyo ubuze, ntihaza umwijima? Icuraburindi rituma tutareba aho tujya?? Mucyo ntiwari ukwiriye kwirengagiza ko twasezeranye kuzabyarana Ineza Mucyo Gaella na Gabiro Mucyo Gaella. Wansabye ko bavuka bafite imkisatsi nk'iyanjye ariko bitonda nkawe!! Nonese ko ugiye bazava he? Uribuka ko twari kuzajyana gushima Imana ku wa Gatatu mu ba mama ku rusengero??? Nonese Honey ubu ntituzongera kuririmbana mbere yo kuryama?? Basi reka nkureke waransezeye ngira ngo urambeshya, none ndabona bishoboka. Igitabo twari kuzatangira kwandikana urumva nzakibasha njyenyine? Iminsi ijana y'urushako (Hundred days of marriage), amakuru azacyijyamo nayakura he udahari? #OneInMillion #Umutarutwa.
Ev Uwagaba Caleb mu gushyingura umugore we Sabine
Mama wa Mucyo yavuze ko Imana ari yo yisubije umwana we. Yavuze ko yizeye kuzongera kubona Mucyo. Ati: "Mucyo wavutse uri umwana witonda,urinze usinzira ukiri umwana witonda. Imana yarakuremye ni yo ikwisubije. Ruhukira mu mahoro ya nyagasani. Nzi neza ko nzongera kukubona. Mama wawe ugukunda cyane."
Mama wa Caleb yavuze ko yananiwe kwakira kubura umukazana we Sabine, yagize ati: "Mukazana wanjye Mucyo, kukubura byananiye kubyakira. Kuva nkikubona, nakubonye urukundo n'ubugwaneza, nari bishimiye ko mbonye umukobwa uzankarabya byananiye ariko Imana igukunze kundusha irakuntwaye. Nzahora nibuka ya nseko yawe yansubizagamo icyizere cy'ubuzima. Nzahora nkwibuka, uruhukire mu mahoro mwana wanjye"
Musaza wa Mucyo Sabine witwa Cyuza nawe yavuze agahinda atewe no kubura mushiki we Sabine. Yavuze ko atazibagirwa ukuntu baruhanye mu gihe cya Jenoside yakorewe Abatutsi mu 1994. Yagize ati: "Mucyo, wari inshuti yanjye magara, twarakuranye ariko ibihe ntazibagirwa ni mu bihe bya Genocide, ubwo twaruhanye twenyine kugeza tugeze kwa tante wacu dukunda cyane mama Madudu. Mucyo sinzakwibagirwa ukuntu wampamagaraga ngo nze nkugaburire igihe wari urwaye...Umva Imana yonyine ihisemo kuguhamagara iguhe iruhuko ridashira"
Incamake y'amateka ya nyakwigendera Mucyo Sabine
Yabonye izuba tariki 04/09/1989 avukira i Kigali. Yabyawe na Gashayija Valens na Mukundente Josee. Avukana na Cyusa Gashayija Joseph, Nyange Gashayija Sandrine, Umuhoza Noelline, Cyongwino Anajett, Yves Nkuranga na Geovanie Umumararungu. Yashakanye na Uwagaba Caleb tariki 3/3/2018, atabarutse nta mwana baragira.
Yize amashuri abanza ku ishuri rubanza rya Gisozi, amashuri yisumbuye ayiga ku Mugonero, ayarangiriza i Gitwe. Amashuri makuru (University) yayigiye mu Buhinde arangiza afite impamyabumenyi y'icyiciro cya gatatu cya kaminuza (Master Degree in International Business). Yakoraga muri Balore Logistics. Akimara gushyingirwa, yahise arwara bikomeye, kuva icyo gihe kugeza tariki 4/10/2018 Saa Sita n'igice z'amanywa ubwo yasinziraga.
AMAFOTO:
Bishop Rugamba Albert uyobora Bethesda Holy church
Stella Manishimwe na Mama Paccy
Thacien Titus na Clapton Kibonke
Kavutse Olivier na Olivier Roy
Amarira n'agahinda mu muhango wo gushyingura Mucyo Sabine
Apostle Mignonne [Uri iburyo] na Diana Kamugisha (ibumoso)
Dj Spin na Mama Kenzo
Caleb Uwagaba ashyira indabo ku mva y'umugore we Mucyo Sabine
AMAFOTO: IRADUKUNDA DESANJO-INYARWANDA.COM


text:
Ni ibirori byaranzwe ni kwirekura ku bakunda gucinya akadiho, nk’uko by’umwihariko Perezida Kagame yabibasabye ubwo yafunguraga ibi birori ku mugaragaro.
Mu uturirwa wa Kigali Convention Center hari hateraniye abarenga 500 batumiwe, hanaturikirikijwe ibishashi bizwi nka ’Fireworks’ bikoreshwa mu kwizihiza ibirori.
Dore amwe mu mafoto yaranze iri joro:
Ibitekerezo ( 6 )
Kbsa byari byiza cyaneee, twahombye ko tutahabaye, ubutaha ntabwo azansinga pe nanjye nzaba mpari. Twifurije Perezida wa Repebulika y’U Rwanda Nyakubahwa Paul Kagame na Madame we n’imfura cyaneee yampaye inka, tubifurije kuramba imyaka n’imyaka mubuzima buzira umuze kandi mboneyeho kubashimira mbikuye k’umutima uburyo twabanye neza mu mirimo bakorera igihugu cyacu. Imana ishobora byose izakomeze ibafashe muri byose
Njye ndababaye ko batantumiye kandi First Lady yampaye inka, mbese niwe dufitanye igihango. Sinamutetereza ndamwirahira yampaye inka
turabemera ni byiza
Dushima cyaneeeee uburyo president Paul Kagame aba hafi yabanyarwanda mu buryo bwose mboneyeho no gutangaza kumugararagaro ko ari wambere uyoboye neza bihwanye nuko umutima wajye ushaka, kbs atuyobora neza
Niba abantu bahoraga bishimye gutya!!It is fantastic.Imana nayo ihora yishimye nkuko tubisoma muli 1 Timote 1:11.Yaturemye ishaka ko natwe duhora twishimye.
Ariko kubera ko abantu nyamwinshi bakora ibyo imana itubuza,niyo mpamvu isi ifite ibibazo byinshi(intambara,sida,ubukene,ubusumbane,etc..)
Nkuko tubisoma muli Ibyahishuwe 17:31,imana yashyizeho umunsi w’imperuka.Kuli uwo munsi,izarimbura abantu bose bakora ibyo itubuza.Bisome muli Imigani 2:21,22.Abantu bazarokoka,bazaba mu isi nshya dusoma muli 2 petero 3:13,abandi bajye kuba mu ijuru rishya dusoma muli uwo murongo.Bityo abantu bumvira imana kandi bakayishaka bashyizeho umwete,bazahora bishimye,badasaza kandi badapfa.Nkuko Bible ivuga ahantu henshi,abantu bakora ibyo imana itubuza,hamwe n’abibera mu byisi gusa ntibashake imana bakiriho,ntabwo bazaba muli paradizo.Iyo bapfuye biba birangiye batazongera kubaho.Soma Abagalatiya 6:8.Tujye dukoresha ubuzima bwacu dushaka imana cyane.
NDUMVA BYARI UMUNYENGA!! TUNYOTEWE NO KUBONA MUZEHE WACU ABYINA, ASEKA,YISHIMYE ,TUMWIFURIJE UMWAKA MUSHYA MUHIRE WUJE ISHYA N,IHIRWE MUBYO AKORA BYOSE!!!!!!!!!!


text:
Umuryango urimo ufite ubumuga bukabije ugiye kujya uhabwa inkunga y’ ingoboka
Nyuma y’ uko umwe mu bafite ubumuga avuze ko imiryango ifite umuntu ufite ubumuga bwo mutwe idashyirwa mu bagomba gufashwa kandi iba ifite umuntu igomba kwitaho imyaka yose, LODA yavuze ko guhera umwaka utaha imiryango ifite umuntu ufite ubumuga bukabije izatangira kujya ihabwa inkunga y’ ingoboka.
Hari mu nama ya 4 y’ umuryango w’ itangazamakuru riharanira amahoro Pax Press,aho uyu muryango uba ugaragaza ibibazo wasanzwe mu ishyirwa mubikorwa rya gahunda za Leta.
Kuri iyi nshuro uyu muryango waganiraga n’ inzego z’ ubuyobozi ku bibazo wasanze mu ishyirwabikorwa rya gahunda ya VUP n’ inkunga y’ ingoboka.
Muri iyi nama yateranye kuri uyu wa Gatanu tariki 24 Ugushyingo, Jean Baptiste Ndikumana yagaragaraje ko imiryango irera abantu bafite ubumuga bukabije idahabwa inkunga y’ ingoba kandi iba ifite umuntu igomba kuzitaho ubuzima bwose.
Yagize ati “Ababyeyi bafite umwana ufite ubumuga bwo mu mutwe ntabwo ashyirwa muri VUP,kandi abafite umuntu agomba kuzitaho ubuzima bwe bwose. Umwana ufite ubumuga bwo mu mutwe umubyeyi we amwitaho, akazagira imyaka 40 akimwitaho nk’ umwana”
Gatsinzi Justin, umukozi ushinzwe gahunda zo gufasha abatishoboye mu kigo Gishinzwe Guteza Imbere Ibikorwa by’ Iterambere mu nzego z’ ibanze (LODA) yavuze ko guhera umwaka utaha imiryango yita ku bafite ubumuga bukabije izatangira guhabwa inkunga y’ ingoboka.
Yagize ati “Turimo kubisuzuma neza,…guhera mu ngengo y’ imari y’ umwaka utaha imiryango yita ku bantu bafite ubumuga buri severe, ariko ifite umuntu ushoboye gukora izashyirwa mu bagomba guhabwa inkunga y’ ingoboka”
Ku bibazo byagaragajwe mu ishyirwa mu bikorwa bya gahunda ya VUP, birimo gutinda guhembwa ku bakoze imirimo rusange muri gahunda ya VUP. Gatsinzi yavuze ko bifuza ko guhera umwaka utaha inkunga y’ ingoboka yajya itangirwa ku gihe ku kigero cya 100%. Naho gutinda guhemba abakoze imirimo rusange muri gahunda ya VUP bikava kuri 60% bikagera kuri 30%.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Turabakunda cyane mukomereze aho


text:
Mu mateka y’u Rwanda, harimo n’ayacukumbuwe n’Umupadiri Leon Delmas, mu gitabo cye yise “Généalogies da la Noblesse du Rwanda,” aho yagiye agaragaza amwe mu moko y’Abanyarwanda n’inzu ziyakomokaho.
Muri iryo sesengura niho yanagaragaje ko hariho ubwoko bw’inzu bwitwa “Abega b’Abaswere.” Nubwo we yasobanuye ko ari Abega b’Abahutu, ariko abacukumbuzi b’amateka y’impitabihe ku Rwanda, ntabwo ari ko babigaragaza kuko amateka nyakuri agaragaza ko bafite inkomoko kuri iyi nsigamigani.
Ubundi kera ubwoko bw’Abega bwari bumwe bwose, bukeye ku ngoma ya Mibambwe Gisanura bicamo ibice bibiri babitewe n’inzigo. Hariho umugabo w’umwega witwa Kiranga, agatura i Magu na Rugarika (Komini Musambira0, bukeye uyu mugabo Mugarura w’umutsobe wari umwiru mukuru n’umutware wa Gisanura wari utuye i Kinyambi cya Runda na Gihara, arongora mubyara wa Kiranga witwaga Nyirandama ya Mpungawo ku Muremure wa Ngoma; hamwe no kwa Kiranga uwo.
Yamushyize mu rugo rwe rw’i Kinyambi, Nyirandama amaze kurongorwa, Kiranga ajya gukeza kwa Mugarura, biba kwisanga kuko mubyara we yari inkundwakazi.
Mugarura yaramukunze cyane bimutonesha; amugira umutware w’urwo rugo rwe rw’i Kinyambi, ari rwo rwa Nyirandama. Kiranga amaze kwizihirwa n’ubutoni, yuzura na mubyara we Nyirandama karahava; ndetse ak’ububyara gatuma ahinduka nka nyirurugo.
Rubanda rwaje gutangira kubihurahura babihwihwisa, kugeza ubwo bagenzi be batangiye kumurega kuri shebuja, ariko Mugarura yanga kubyumva, kuko yamukundaga cyane. Abandi nabo banze gushirwa bagumya kumureguza, kugeza ubwo ibirego bimwuzuyemo.
Yaje gushyiraho ingenza zo kumugenzurira rwihishwa ngo nizibibona zizamufate abone icyaha cyo kumunyaga. Ingenza zitangira ubwo zirubikira. Nyirandama na Kiranga ntibakabimenye kuko byagirwaga rwihishwa.
Rimwe rero Mugarura yari yaragiye mu rugo rwe rw’i Bunyonga h’i Kayenzi (Gitarama), Kiranga na Nyirandama baza gushyikirana, icyo gihe ingenza zari ziberetse bugufi aho; zigira zitya ziroha mu nzu zibagwa gitumo, Kiranga arahubuka; ahubukana icumu, bagiye kumufata aritikura umwe mu ngenza amutsinda aho; akaba Umutsobe mwene wabo wa Mugarura.
Intumbi imaze kugarama, Kiranga yarahunze ajya iwe i Magu; akoranya umuryango we awumenyesha ko yishe mu Batsobe, bose bahera ko bisuganya bateranira hamwe kugira ngo barinde inzigo. Hagati aho inkuru ishya umuti igera kuri Mugarura i Bunyonga; bamumenyesha ko Kiranga yishe mwene wabo wari mu ngenza ze.
Mugarura yavuye i Bunyonga igitaraganya ajya i Kinyambi ahambisha ya ntumbi, imaze guhambwa, Abatsobe bajya inama yo gutera Abega b’i Magu bashaka guhora. Bamwe, bagiraga bati “Turatera mu Bega b’i Magu baratumara dushirire yo turi benshi kandi twahoreraga umuntu umwe,” bati “Ahubwo ibyiza ni uko twajya kurega ibwami.”
Bemeje ibyo; Mugarura abajya imbere n’i Bumbogo kwa Gisanura, akoma yombi, ati “Nyagasani, Abega banyiciye umuvandimwe, none ndagusaba kubatumira ngo ubambarize icyo bamuhoye.”
Bahise bahutikanya barabatumira, baritaba; basanga Gisanura i Bumbogo. Bagezeyo Mugarura ashinga urubanza, mu buryo yahatse Kiranga akamukiza; hanyuma we akarenga akamucyurira urugo.
Yunzemo n’uko yishe murumuna we wari usanzwe aryamanye n’umugore we; yamwumva agashiguka akamutikura icumu, akamutsinda aho. Babajije Kiranga icyo yamuhoye, araricurika ararahira ati “Uwo muntu namwishe nte ko maze iminsi ndi iwanjye narasezeye kuri Mugarura, ngo njye kumara urubanza kandi ko rubanda rwose rubizi?”
Icyatumye abivuga atyo ni uko yamwishe rwihishwa nta wundi muntu uhari; yemwe nta n’induru yavuze! Ubwo ariko mbere yo gucirwa urubanza, ibwami bari batumije Nyirandama muka Mugarura bamubaza ko bamusanganye na Kiranga koko; arabihakana arumiriza; ahubwo abemeza ko Kiranga yari yarasezeye agataha.
Ati “Uwo yapfuye undi amaze amezi abiri iwe,” bamubaza ko yamenye uwishe uwo muntu; ati “Twarabyutse dusanga intumbi igaramye mu rugo, sinamenye uwamwishe.”
Naho ni inama y’Abega b’i Magu, Abatware bari aho batangishije Mugarura abagabo arababura, umwe mu Bega bari aho abindikirana Gisanura, ati “Ca inzigo ubwo ngubwo uwo muntu yishwe n’abaswere (abasambane) ntiyishwe n’Abega!”
Rubanda rwumvise iryo jambo abaswere, inkwekwe bayivaho biyamirira, barabiseka bihinduka urwenya; ndetse na Gisanura arabiseka, Mugarura arumirwa abura icyo avuga; Gisanura aca inzigo.
Kuva ubwo, Abega bakomoka kwa Kiranga batangiye kubita “Abaswere”. Ucitse aha, bati “Ni umuswere;” ucitse aha, bati “Ni umuswere!” Bakomeza kubyogeza biviramo guhinduka nk’ubwoko bw’uburasangata; ariko bubi kuko byaturutse ku nzigo.
Niyo mvano y’uyu mugani bacira ku muntu bayobewe agashweshwe k’icyo yazize; babura uko babivuga, bati “Ubwo ngubwo yazize Abaswere!” Kuzira abaswere — Kuzira inkonkobotsi itazwi.


text:
Gukopera no gukopeza mu bizami bya Leta ni ukugambanira igihugu - WDA
Ikigo cy’Igihugu gishinzwe imyuga n’ubumenyingiro WDA, cyasabye abayobozi b’ibigo by’amashuri yigisha imyuga n’ubumenyingiro, kuzarinda abanyeshuri uburiganya no gukopera mu bizami bya Leta biteganijwe tariki ya 19 kugeza ku ya 28 Nzeli 2018.
Kurinda uburiganya no gukopera muri ibyo bizami byarahagurukiwe cyane, kuko abanyeshuri biga imyuga n’ubumenyingiro bagomba gusohoka muri ayo mashuri bafite ireme rizabafasha gutunganya akazi bazakora bageze hanze.
Byatangajwe na Habimana Theodore, umuyobozi muri WDA ushinzwe ireme ry’uburezi mu mashuri yigisha imyuga n’ubumenyingiro, mu nama yamuhuje n’abayobozi b’ibigo byigisha imyuga n’ubumenyingiro, mu mpera z’icyumweru gishize.
Iyo nama yari igamije kurebera hamwe aho imyiteguro y’ibizami bya Leta igeze muri ayo mashuri no kujya inama ku buryo bizakorwa neza muri ibyo bigo.
Yagize ati” Turabasaba kuzirinda uburiganya no gukopeza abanyeshuri muri ibi bizami. Uwo bizagaragaraho azahanwa ku buryo bwihanukiriye kandi n’umunyeshuri yirukanwe burundu.”
Yakomeje agira ati” Abanyeshuri biga imyuga n’ubumenyingiro, ni bo u Rwanda rutezeho iterambere. Kubakopeza mu bizami ni ukubahemukira ni no guhemukira igihugu kuko ntacyo bazakimarira nibagera ku isoko ry’umurimo.”
Uwo muyobozi yanongeyeho ko muri ibyo bizami, abanyeshuri bazabikora banerekana ibyo bize (pratique), bitandukanye n’uko mu myaka ishize babikoraga berakana ibyo bafashe mu mutwe gusa.
Ati” Abanyeshuri bazerakana mu ngiro ibyo bazi gukora bahabwe amanota. Ibyo gufata mu mutwe gusa byavuye ku gihe.”
Umuyobozi wa APAPE Kicukiro wari muri iyo nama yavuze ko imyiteguro y’ibyo bizami yamaze kurangira, ubu bakaba bahugiye mu gufasha abanyeshuri kuzitwara neza, bagendeye ku mabwiriza y’ibizami.
Muri uyu mwaka abanyeshuri bazakora ibizami bya Leta biga mu mashuri y’imyuga n’ubumenyingiro ni 21788. Abazakora ibizami ku giti cyabo (Private Candidate) bakazaba ari 1324.
Ibitekerezo ( 1 )
inyito uyu muyobozi yise gukopeza irakomeye ubwo abazabifatirwamo bazahanwa nk’abagambaniye Igihugu? gusa no gukopeza bigeza ibigo ku musaruro ariko umu candidate kwisoko ry’umurimo bikanga,kubikumira ndabishimye.


text:
Mu kiganiro LIVEWIRE kinyura kuri TV1 umuhanzikazi Shavu NSENGA ufite inkomoko mu Rwanda yagize byinshi atangaza kuri alubumu yitegura gushyira hanze ndetse n’igihe azataramira mu Rwanda.
Muri iki kiganiro uyu muhanzi yatangiye yibwira abakurikirana ibihangano bye hirya no hino ku isi aho yagize ati"’ ndi umuhanzi nkaba n’umusizi ndirimba mu njyana ya new Soul na Reggae ndi umunyarwanda uvanze n’umudage ni yo mpanvu ngerageza guhuza byombi mu bihangano nkora’’.
Yongeyeho ati " hashize igihe ndirimba dore ko natangiriye muri korari yo ku ishuri nyuma nza kwinjira muri band yitwa "Tree of life band" twaririmbaga mu njyana ya Reggae nayimazemo igihe kiri hagati y’imyaka itandatu n’irindwi, nyuma byaje kuba ngobwa ko nimuka aho nari ntuye, byanagize ingaruka ku mikoranire yanjye na band ya Tree of life nyuma naje kugira igitekerezo cyo kwikorana ari nabwo natangiye gukorana na Loyal records tugikorana kugeza ubu. Ubu ndimo gukora kuri alubumu yanjye nitegura kuzashyira hanze mu minsi ya vuba izaba yitwa ’’in our art’’.
Kurikira ikiganiro kirambuye
’’in our art’’ izibanda cyane ku nkuru zacu nk’abirabura batuye mu budage, mbese nkatwe abanyarwanda baba muri diaspora ndetse nka njye nk’umugore kuko ibyiyumviro byanjye byinshi bishingira kuri izo ngingo mvuze, nkeka ko binafite aho bihurira n’ibihangano nkora.
Reba amashusho y’indirimbo Diaspora Blues (live) izasohoka kuri alubumu in our art inumvikanamo amagambo y’ikinyarwanda.
ngo nubwo nta muhanzi wo mu Rwanda barakorana ni kimwe mu bintu bimushishikaje cyane kuzakora nagera mu Rwanda dore ko ari na bumwe mu buryo acyeka ko bwamufasha kwimenyekanisha nk’umuhanzi mu gihugu cyamwibarutse.
Biteganyijwe ko Shavu n’abamuherekeje bazataramira muri Kenya na Tanzania mu mpera za Kanama naho mu Rwanda bakazahagera mu ntangiriro za Nzeri.
City Lights indirimbo Shavu yakoranye na WU


text:
Hashize igihe kitari gito abahinzi b’umuceri mu gishanga kiri mu mirenge kirimbi na Macuba bibumbiye muru Koperative DUHUZIMBARAGA bifuza ko babona uruganda hafi yabo rutunganya umuceri bityo umusaruro wabo ntiwongere kwerekezwa mu tundi turere nka Rusizi na Muhanga gutunganyirizwayo. Abahinzi kandi baninubiraga ko umuceri wabo bahinga wabagarukiraga bawanditseho amazina y’inganda zawutunganyije maze ntihagaragareho izina ryabo.
Mu munsi ishize ariko akanyamuneza kari kose ubwo umushoramari Macumi Edison yatangiraga kubaka uruganda rutunganya umuceri bumva ko bazajya bagurishiriza umusaruro hafi, gusa baje gukomwa mu nkokora n’umuvuduko udahagije uru ruganda rwubakwagamo bisaba ko umusaruro wabo wongera kwerekezwa mu tundi turere.
Ubwo aba bahinzi basurwaga na Minisitiri ufite mu nshingano Ubucuruzi n’Inganda Bwana Munyeshyaka Vincent ari kumwe na mugenzi we w’ Ubuhinzi n’Ubworozi Dr. Mukeshimana Gerardine, aba bahinzi babatuye iki kibazo maze babizeza ko bagiye kubashakira amasoko yandi bazagurishaho uwo musaruro kandi ko batazahomba. Banijeje abahinzi ko bagiye kuvugana n’Umushoranari akihutisha imirimo yo kubaka uru ruganda maze rugatanga umusaruro rwitezweho rukabera igisubizo abahinzi ba Nyamasheke.
Koperative DUHUZIMBARAGA igizwe n’ Abanyamuryango 2006 bakaba bahinga kuri hegitari 156 bakaheza toni sisaga 500 buri gihembwe.
Minisitiri w'Ubuhinzi n'Ubworozi Dr Mukeshimana Gerardine Perezida wa Koperative DUHUZIMBARAGA


text:
Ubwo hasozwaga iminsi 16 yo kurwanya ihohoterwa rikorerwa abagore n’abakobwa kuri uyu wa 11 Ukuboza 2017, mu muhango wabereye mu Mujyi wa Kigali, Mbarubukeye Nicodème w’imyaka 38 washakanye na Mutezinka Schorastique ufite 36, bakaba batuye mu Karere ka Nyagatare mu Murenge wa Musheri, yavuze ukuntu yahohoteraga umugore akanamukubita amuhoye ubusa.
Yagize ati “Naratahaga nkaza mukubita nta kintu muhoye. Yampaga ibiryo aho kugira ngo mbirye nkabimumena mu maso. Ubusanzwe yitwa Mutezinka ariko namwitaga Mutezimbwa. Umugore wanjye naramuhohoteraga bikomeye.”
Mutezinka avuga ko guhera mu 2003 ubwo bashakanaga yabayeho ubuzima bw’amarira.
Yagize ati “Mu rushako rwanjye sinigeze nseka tukiri abageni yankubise inshuro enye ngo ari kumenyereza amashyiga.”
Yakomeje avuga ko atajyaga aganira n’umugabo we ngo kuko igihe cyose yabaga yibereye mu kabari agataha nijoro amuhondagura.
Aho gahunda y’umugoroba w’ababyeyi iziye, Mutezinka wahoraga ayitabira wenyine, yigiriye inama yo kurarika umugabo we ngo aze bajyane, yabanje kumwuka inabi ariko aza kwemera ko bajyana.
Mbarubukeye ati “Mu mugoroba w’ababyeyi uwigishaga yatangaga urugero ku rugo rwanjye ngo rurimo amakimbirane, akansaba kuyareka nkabana amahoro n’umugore wanjye. Ndicara ndiyumvira numva ndigaye cyane. Nahise mfata icyemezo kuva uwo munsi ko ntazongera guhohotera umugore wanjye ko ntazongera kumwita Mutezimbwa. Ubu sinshobora no kumwita Mutezinka kuko numva bidahagije ahubwo mwita ‘Chérie’”.
Nyuma yo guhinduka bakareka amakimbirane, Mutezinka, utaragiraga uburenganzira ku mutungo, ubu yarabuhawe. Baguze inzu y’amafaranga ibihumbi 600 mu gihe mbere bakodeshaga. Mutezinka yaguze imashini idoda mu mafaranga yakuye mu ‘bimina’ kandi boroye ihene umunani, abana babo nabo bariga.
Umunyamabanga Nshingwabikorwa w’Umuryango AJPRODHO-JIJUKIRWA, Busingye Anthony, yavuze ko kurwanya ihohoterwa rikorerwa abagore n’abakobwa bitarangiranye n’iminsi 16, asaba abashakanye ndetse n’urubyiruko gufatanyiriza hamwe kurirwanya kugeza igihe rizacika burundu mu muryango Nyarwanda.
Buri mwaka guhera tariki ya 25 Ugushyingo, u Rwanda rwifatanya n’isi yose mu minsi 16 yo kurwanya ihohoterwa. Insanganyamatsiko y’uyu mwaka ikaba yaragiraga iti “Rwanya ihohoterwa rikorerwa abagore n’abakobwa wirihishira.”


text:
Dore indangagaciro zikwiye kuranga umugore mwiza
Niba wubatse urugo, ibaze niba uri umugore mwiza ubereye umugabo. Niba ukiri ingaragu, ibaze niba uzaba umugore mwiza . Niba ubona ushidikanya, bibiliya izakuyobora inzira ya gushoboza kuba umugore w’umukristo mwiza w’uyu munsi ndetse n’igihe kizaza.
Ibi ni bimwe mu biranga umugore mwiza :
Umugore mwiza aba umwunganizi
Ushobora kuba warumvise bavuga ko nyuma y’umugabo ushoboye hagomba kuba umugore ushoboye. Ni ingenzi cyane k’ umugore gushyigikira umugabo we akamukomeza mu bibazo no mu ntege nke afite. Abagore batabasha gukomeza abagabo babo, ahubwo bagahinyura ibyo bakeneye bashobora gusenya urugo.
Ibi ntibisobanuye ko abagore b’abakristo bagomba guhora bemera ibyo abagabo babo bifuza byose, ntibisobanuyeko abagore bagomba kuba iteka ku mugongo w’umugabo. Ahubwo niba umugabo afite icyo kuvuga , umugore mwiza akwiye kwerekana ikinyabupfura akamutega amatwi akagerageza gufasha ibyo umugabo we akeneye uko ashoboye kose.
Byongeye kandi, umugore mwiza agomba guhora atera umugabo we akanyamugabo akamukomeza.
Mu Abefeso4:29 hagira hati:
“Ijambo ryose riteye isoni ntirigaturuke mu kanwa kanyu, ahubwo uko mubonye uburyo mujye muvuga iryiza ryose ryo gukomeza abandi, kugira ngo riheshe abaryumvise umugisha.”( Abefeso4:29)
Kunyuranya n’ibi bishobora gusenya umubano wanyu. Niba umugore ahora aca intege umugabo we ibi bizatera umugabo kumva nta kamaro agifite kandi ntacyo avuze. Guca intege bigaragarira mu buryo butandukanye nko guhora uhinyura ibikorwa by’umugabo cyangwa ibitekerezo bye. Ibi bizatuma umunsi wira umugabo yumva atifuza kugaragara imbere y’umugore we, aho kumva bimuteye ishema kuba hamwe na we.
Umugore mwiza aba umwizerwa
Mu mubano , hagomba kugaragara kwizerana kuzuye umwe ku wundi.
“Umutima w’umugabo we uhora umwiringira, Kandi ntazabura kunguka.”(Imigani31:11). Ibi bivuzeko niba umugabo yiringira umugore we, uyu mugabo azagira ubuzima bunyuzwe.
Umugore mwiza akwiye guhora yitonda,yubaha kandi agahora yihesha agaciro. Aharanira ukuri akakurwanira. Agomba kuba umwizerwa ku mugabo we, akita ku bana be, agafasha umugabo we gufata ibyemezo by’ingirakamaro. Agahora ahamye mubyo akora. Umugore w’umukristo umeze nk’uyu, nta gushidikanya azahaza ubuzima bw’umugabo we mu buryo ubwo ari bwo bwose.
Hakwiye kutabaho ubusumbane hagati y’umugabo n’umugore , bakwiye kuzuzanya, kandi bakwiye kwitanaho nk’abashakanye. Nibigenda gutya buri umwe azaba afite ikintu kihariye aha mugenzi we adafite.
Umugore mwiza iteka arubaha
Niba urukundo ari ingenzi mu mibanire, hakwiye kubaho kubaha kugirango habeho gushyikirana. Umugore n’umugabo bagomba kugira imyumvire imwe yo kubahana umwe ku wundi. Ibi ntibikwiye kugibwaho impaka. Mu by’ukuri Imana yategetse ko abagore bagomba kubaha abagabo babo.
“Nuko namwe umuntu wese akunde umugore we nk’uko yikunda, kugira ngo umugore na we abone uko yubaha umugabo we.”(Abefeso5:33)
Nta mugabo uzifuza kubaho ubuzima abana n’umuntu udashobora kumwubaha. Nta mugabo wifuza kubana n’umugore utamuha agaciro. Kugira ngo umubano ukomere , kubaha bigomba kuba urufatiro. Zirikana ko imwe mu ntego y’urugo ari uko buri muntu umwe abera mugenzi we mwiza.
Urugo rwubakiye kuri Kristo ruba rwubakiye ku rukundo, icyizere, kubaha, no kwizera. Nta muntu wavuze ko kubana ari umurimo woroshye, ariko iyo wubatse urufatiro rukomeye, Imana ikaba hagati yanyu, muzagira urugo rwiza.
Sophie @Agakiza.org


text:
Ni ibyaganiriweho ku wa gatatu tariki ya 8 Kanama 2018 ubwo hasozwaga amahugurwa y’iminsi ibiri yabereye mu karere ka Muhanga, yagenewe Abajyanama mu nama Njyanama z’Uturere dutandatu twunganira umujyi wa Kigali ku gutegura ibishushanyombonera.
Umunyamabanga w’Ishyirahamwe ry’Uturere n’Umujyi wa Kigali (RALGA), Ngendahimana Ladislas, yibukije aba Bajyanama ko bagomba kurebera hamwe n’abaturage ibigomba gukorwa hagamijwe iterambere ry’imijyi, kuko ari bo baba bazi ibihakenewe kuruta ibindi nk’abayituye.
Yagize ati “Inama Njyanama igomba kwibuka ko Igishushanyombonera (Master Plan) ku mijyi yunganira Kigali, kizakorwa hakurikijwe ibitekerezo by’abaturage ndetse n’ubushobozi bwabo, kuko ari bo bafite kugena imikorere n’imikoresherezwe y’aho bari batuye; bityo n’aho byakozwe nabi bikaba byakosorwa hatagize ubangamirwa.”
Yongeyeho ko abagize Inama Njyanama ari bo ubundi bagomba gukora Ibishushanyombonera, bakunganirwa n’izindi nzego, kandi bigakorwa hakurikijwe ibyifuzo by’abaturage bigendanye n’ubushobozi bwabo n’aho batuye.
Nadine Michèle Ingabire, Umuyobozi w’ibiro by’Inama Njyanama y’Akarere ka Rusizi yavuze ko aya mahugurwa agiye kubafasha kunoza imitunganyirize y’utu turere twunganira Umujyi wa Kigali, hamwe n’uruhare rw’abaturage.
Yagize ati “Wasangaga bitanoze kuko akenshi gutegura ibi bishushanyombonera by’imijyi byaharirwaga abatekinisiye, ariko ubu tugiye kubikosora abaturage babyibonemo, ndetse n’abagize Inama Njyanama babikurikiranire hafi.”
Yakomeje anibutsa abagize izi nama Njyanama kwita ku nshingano zabo, kuko abaturage bakunze kuzitunga intoki, aho baziheruka bazitora nyuma y’aho ntibongere kubabona; babaka ibitekerezo ku byo bagomba gukorera hamwe biteza imbere iwabo mu turere kandi ari cyo baba barabatoreye.
Bungutse n’ubumenyi ku gukusanya amakuru
Umukozi mu biro by’Inama Njyanama mu karere ka Nyagatare, Turatsinze Caleb, avuga ko aya mahugurwa abafunguye amaso. Bahawe ubumenyi bwo gukusanya amakuru mu baturage Njyanama z’uturere ziba zihagarariye, ndetse n’ishyirwa mu bikorwa ry’ibyemezo nyuma yo kwemezwa hagendewe ku byo abaturage bakeneye.
Akomeza anashima uburyo bigiye kubafasha kwirinda kuba hagira igitekerezo cy’umuturage cyapfukiranwa. Ati “Aya mahugurwa azanadufasha kuba twakwirinda ko umuturage avuga ko tutamufashije mu itangwa ry’ibitekerezo ku by’ibanze bikenewe gukorwa mu karere, kuko tuzaba twashoboye gukusanya amakuru muri bose ntawe usimbutswe.”
Uturere dutandatu twunganira Umujyi wa Kigali ni Nyagatare, Musanze, Muhanga, Huye, Rubavu na Rusizi; twatoranijwe hagamijwe kutwifashisha mu guca imiturire mibi hagati y’imyaka ya 2013-2018, nk’uko inkingi y’impinduramatwara mu by’ubukungu (EDPR II) yerekanye ko 58 ku ijana bari batuye mu bice bidafite ibikorwaremezo bihagije.
Bityo utwo turere twitezweho kongera imibare y’abatura mu mijyi kandi batuye neza, kuko mu mwaka wa 2014 babarurwaga kuri 17 ku ijana. RALGA iteganya ko mu mwaka wa 2020 abagera kuri 35 ku ijana bazaba batuye mu mujyi wa Kigali no mu yindi iwunganira.
Umubyeyi Nadine Evelyne


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
Uburyo 5 bwo Kwerekana Urukundo
Amagambo meza kandi aha agaciro umukunzi wawe ni kimwe mu bintu ushobora gukora kugira ngo umugaragarize urukundo.
Ururimi burya ni ikintu gikomeye cyane, rufite ubushobozi bwo kurema ariko kandi rukanagira ubwo gusenya, niyo mpamvu mu byo uvuga niba uri kumwe n’umukunzi wawe ugomba kujya witonda. Amwe mu magambo meza twavuga ni nk’amagambo atuma umuntu amererwa neza, akaba ari amuha compliments kandi amutaka. Ari amagambo amubwira ko ari uw’agaciro, ariwe wifuza mu buzima bwawe bwose, ko nta wundi umukurutira, n’andi menshi atuma yishima.
2. Ibihe byo kuba muri kumwe, mugahana umwanya uhagije
Mujye mufata umwanya wo kurebana, kuganira, guseka... ubu ni uburyo umwe mu bakundana ashobora kuba yifuza kandi kuri we akabufata nk’aho ari bwo umugaragariza urukundo. Kuba wamuha umwanya wawe, ukamureka akakureba, akakuganiriza,.. yisanzuye, yumva ntaho ugiye kujya ngo umucike bimugaragarize ko umwitayeho kandi ko umukunda cyane. Ku bakoresha uru rurimi baba ahubwo banifuza ko ari bo ari n’abakunzi babo yewe banafunga na telefoni ku buryo nta muntu ubasagarira, bagakoresha umwanya wabo ari bombi gusa.
3. Impano
Si ngombwa ko ugira byinshi usobanurira umukunzi wawe mu gihe umuhaye impano runaka, kuko impano ubwayo iba ifite ubushobozi bwo gusobanurira umukunzi wawe icyo utekereza.
Ibyiza by’impano kandi ni uko igisobanuro cyayo kigumaho igihe cyose abona iyo mpano wamuhaye, bityo ugasanga biba byiza kurushaho gutanga impano idapfa cyangwa ngo yibagirane.
Impano kandi ntizigomba kuba zihenze cyane, kuko igishimisha umukunzi ahanini ari uburyo uyimuhaye n’igisobanuro cyayo kurusha yo ubwayo. Gusa burya ni byiza ko utanga impano utarindiriye ko haba ikintu kidasanzwe kugira ngo uyimuhe.
4. Kumuha ubufasha no kumwereka ko witeguye kumufasha igihe cyose
Ingero z’ibyo wafasha umukunzi wawe ni nyinshi. Ushobora kumuzingira imyenda wamusuye cyangwa ukanajya iwe mutabivuganye, ukamutunganyiriza icyumba cyangwa ukamutegurira ifunguro ryiza mu gihe atabyiteguye. Ibi birashoboka ku bamaze kubana ndetse yemwe no ku batararushinga bakundana. Ibi ni ibintu ushobora gukorera umukunzi yaba yabigusabye cyangwa atabigusabye.
Ushobora kandi kumva nk’ikintu avuga ko akeneye, wenda adahita apfa kubona ako kanya kubera ko gihenze cyangwa kidapfa kuboneka, ugahita ucyimushakira. Ibi bikorwa byose bituma umukunzi wawe yumva akwisanzuyeho kurushaho kandi bikamushimisha rwose.
5. Kumugaragariza urukundo umukoraho
Ku bantu bashobora kuba batumva neza ikiza cy’ubu buryo mushobora kurebera ku rugero rw’umwana w’uruhinja.
Ese ntimujya mubona umwana muto arira, hanyuma mama we cyangwa se n’undi muntu wese yamufata mu ntoki ze agahita ako kanya aceceka? Ese aho nturabona ibyishimo umwana muto agira iyo mama we amuhaye akabizu (bisou) ku itama cyangwa mu gahanga?
Natwe rero abantu bakuru bitubaho, iyo umuntu agukozeho cyangwa akaguha bizu ari inshuti yawe ni bumwe mu buryo bwiza bwo kukwereka icyo atekereza kandi nawe ubwawe bukagushimisha.
Si ibi kandi gusa, ikindi gishobora kuboneka hagati y’abakunzi muri ubu buryo ni ugukorana imibonano mpuzabitsina n’uwo mukundana.
Mbere ya byose ariko, jya ubanza wimenye ubwawe, nka bya bindi ngo mbere yo gukura agatotsi mu jisho rya mugenzi wawe, ni byiza ko ubanza ugakura umugogo uri mu jisho ryawe. Burya kumenya uburyo bushimisha umukunzi wawe ni byiza, ariko kandi burushaho kuba byiza iyo ubanje ukimenya nawe ubwawe, ukamenya ikigushimisha, ukamenya uburyo wishimira kurusha ubundi muri ubu bwose tumaze kubona haruguru ariko kandi ukiga no kumenya ururimi umukunzi wawe avuga mu rukundo.
Birashoboka ko mu rukundo waba uvuga indimi zirenze ebyiri cyangwa eshatu, ariko burya haba harimo rumwe rurusha izindi imbaraga bityo rukaba arirwo ukoresha mu rukundo cyane.
Ushobora kuba ukunda impano, ukaba ukunda ko bagusohokana ariko wenda ahanini ukaba ukunda kurushaho gutegwa amatwi n’umukunzi wawe, mukaganira, mukamarana umwanya munini kurusha ibindi byose.


text:
Igishushanyo mbonera cy’inzu ya miliyoni 6RWf cyashyizwe ahagaragara
Umushinga w’Abasuwisi witwa ‘Skat Consulting’ ugiye gutangira kubaka mu Rwanda inzu zo guturamo zifite agaciro kari hagati ya miliyoni 6RWf na 15RWf.
Byatangajwe n’umuyobozi w’uyu mushinga, Daniel Wyss, mu kiganiro n’abanyamakuru, cyateguwe n’Urugaga Nyarwanda rw’Abikorera (PSF), kuri uyu wa kane tariki ya 17 Kanama 2017.
Icyo kiganiro cyari kigamije kuvuga ku myiteguro y’imurikagurisha mpuzamahanga rya 2017 rizabera mu Rwanda kuva ku itariki ya 22 Kanama kugeza ku ya 06 Nzeri 2017.
Wyss yavuze ko bazatangira kubaka inzu icyenda ziri hamwe (Block), bakazazubaka mu murenge wa Kimisagara mu Karere ka Nyarugenge.
Biteganyijwe ko zizatangira kubakwa mbere y’uko umwaka wa 2017 urangira, zikazaba zuzuye hagati mu mwaka wa 2018.
Yavuze ko inzu imwe muri izo icyenda izaba ifite agaciro kari hagati ya miliyoni 6RWf na miliyoni 15RWf kuko ngo zitazaba zingana.
Ikindi ngo ni uko ibijyanye n’izo nzu bizasobanurwa neza mu imurikagurisha rigiye kuba kuko abazaryitabira bazerekwa uko zizaba zubatse.
Ako ngo ni kamwe mu dushya tuzariranga kandi ngo ukaba ari umushinga wari ukenewe cyane mu Rwanda, nkuko chairman wa PSF, Gasamagera Benjamin abisobanura.
Agira ati “Inzu ziciriritse ni umushinga inzego nyinshi z’igihugu zimaze zitekerezaho hagamijwe gukemura ikibazo cy’amacumbi.
Agashya ni uko umushoramari muri iki gikorwa yemaze kubaka iyi nzu mu imurikagurisaha, abantu bakayibona.”
Izo nzu zizubakishwa amatafari ahiye. Zose zizaba zubatswe mu buryo bugerekeranye (Etage), buri yose ifite ibyumba bibiri, uruganiririro, igikoni, ubwiherero n’ubwiyuhagiriro.
Akomeza avuga ko iri koranabuhanga uyu mushoramari azanye, ari umwe mu mishanga myinshi igamije kugeza ku Banyarwanda inzu ziciriritse, bikaba ari ibyo kwishimira.
Ibitekerezo ( 6 )
Uyu mushinga ni mwiza kandi n,ibikorwa byawo ni indashyikirwa mu iterambere.
ko no mucyaro bajya bahubaka amazu aciriritse kugirango n, abafite amikoro make bagerweho n’ayo mahirwe.
Nisawa bizafasha abafite ubutaka buto kubukoresha neza
Uwo mushinga turawushyigikiye rwose. Courage uwiteka azabibafashemo
Nanjye nzayibano tu!
wow! uwo mushinga ni mwiza cyanee kbs leta nifashe abo bashorampari iborohereze dore ko ikibazo cya towa cyari kimaze kuba ingorabahizi no kubaka bitacyoroshye ikindi kdi nkurubyiruko nta ndoto zo kuzatunga inzu zari zihenze zihagurukira muri 30 million kdi nazo zitwa ngo ziraciriritse
sawa murakoze
Murebe neza mushobora kuba mwibeshe ntabwo inzu 9 zizubakwa na 900,000,000frw ahubwo zizubakwa na 90,000,000frw


text:
décembre 2012
Ubutumwa Nyagasani Yezu yahaye Byishimo ku tariki ya 26/12/2012
Nyagasani Yezu yaje ababaye cyane ari mu rumuli rwinshi cyane, ntabona icyo ndugereranya narwo nuko aranyitegereza aransuhuza ati:
Yezu: Uraho mwana wanjye ukomeje kwihanganira ibigeragezo byose uhura nabyo.
Byishimo: Nti uraho Papa.
Yezu: Mwana wanjye umeze ute?
Byishimo: Papa meze neza gahoro nawe urabibona, imibabaro ni myinshi mu mubiri wanjye. Papa mfite ubwoba bwinshi kubera ibintu bibi bikomeye mukomeje kunyereka.
Yezu: Mwana wanjye wigira ubwoba kuko ibi nkweretse byose niko bigomba kumera kandi igihe ni iki murimo nta kindi kandi byaratangiye. Mwana wanjye nsuhuriza abana banjye bose uti : nimugire amahoro,nimugire amahoro, nimugire amahoro.
Bana banjye nabatumyeho intumwa n’abahanuzi, n’umubyeyi wanjye yariyiziye ntabwo mwamwumvishe; none ndiyiziye,ndiyiziye,ndiyiziye, nje guhana no guhemba.
Bana banjye ntacyo ntababwiye, ntacyo ntababwiye, ntacyo ntababwiye, Kigali we, Kigali we, Kigali we uragowe, bana banjye urugogwe rugiye kubikubita hejuru, nta buye rizasigara rigeretse ku rindi kubera kutumva kwanyu kw’ abanyarwanda, ndabibabwiye, ndabibabwiye , umwana wanze kumva ntiyanze no kubona.
Ibyago bikomeye birabagwiririye, kandi bibaguye gitumo muri gushaka amafaranga, mubirundarunde ariko si ibyanyu,umuntu ukomeye aragiye, kandi azajyana n’abantu benshi, mubimenye, mubimenye, usenga n’asenge, mupfukamire igihugu cyanyu kuko kiri kugenda kiganisha mu rwobo, amazi yabarenganye inkombe, nimwiyeze, nimwiyeze, nimwiyeze, kuko mugeze mu bihe bya nyuma, ariko bana banjye unkunda njye n’umubyeyi wanjye nzamurinda.
Bana banjye ishyamba ntabwo ari ryeru kandi ureba narebe aho ibintu bigeze maze ashishoze, mbisubiyemo ndiyiziye, ndiyiziye, ndiyiziye, nje guhana no guhemba. U Rwanda rwicayemo njye n’umubyeyi wanjye kandi nta nuzi aho nicaye.
Aka gahugu natoye kandi nkunda nje ku kisukurira, nje ku kisukurira, niho intebe yanjye iri, ni irebero ry’amahanga. Ntacyo ntavuze, ntacyo ntavuze, ntacyo ntavuze, uwumva yumve cyangwa yirorerere.
Ndabakunda, ndabakunda ndabakunda niyo mpamvu uyu munsi wa none nkomeje kuza kubasura kugira ngo nibura hazagire urokoka.
Bana banjye benshi muri kugenda muganisha mu rwobo kubera kutumva kwanyu, benshi mwaruswe n’inda zanyu,bana banjye mwibereye mu by’isi gusa , mubirundarunde, mubirundarunde, ariko si ibyanyu. Abayobozi benshi muri kurya abo muyobora, benshi mwaruswe n’inda zanyu.
Bana banjye, mbisubiyemo ishyamba si ryeru,uwumva yumve, uwumva yumve cyangwa yirorerere, ibi mbabwiye byaratangiye kandi mubirimo; hari abavuga ngo bizaba ryari? Ibihe ni ibi, mubirimo kandi byaratangiye, ntagaruriro kuko mwanze kumva.
Bana banjye uyu munsi kandi simbabwira byinshi gusa mumenyeko benshi muri kugenda muganisha mu rwobo. Bana banjye ‘’umuvuvu yagitse umuzinga usarurwa n’abandi’’. Mvuze ibyo ubutumwa ni ubwo, mbifurije kuzashyikirana namwe mu bihe bishya, mu Rwanda rushya , nagabiwe n’umwami wanyu I Nyanza; ngaho mugire amahoro, mugire amahoro,mbahaye umugisha ku izina ry’Imana Data na Mwana na Roho Mutagatifu.
Amen